Sagana už môže ohroziť iba jeden muž. Má na to však len jediný pokus

Zosadiť slovenského cyklistu z trónu môže iba Nairo Quintana. Či svoju šancu využije, zatiaľ nie je známe.

BRATISLAVA. Svetovú jednotku majú tenisti, golfisti či strelci. Poradie svetového rebríčka má v niektorých športoch dlhú tradíciu a vysoké umiestnenie je známkou vysokej kvality. Svoj rebríček mali roky aj cyklisti, lenže jednotkou sa nestal vždy najvšestrannejší či najlepší. Svetová cyklistická únia (UCI) to chcela zmeniť. Pred siedmimi rokmi zaviedla seriál pretekov WorldTour s cieľom, aby aj pozícii svetovej jednotky dodala väčší cveng. Tento rok sa ním s najväčšou pravdepodobnosťou stane Peter Sagan. Vďaka celkovému tretiemu miestu na pretekoch Eneco Tour sa dostal na čelo so ziskom 669 bodov. Majster sveta ešte nikdy nebol na konci roka svetovou jednotkou.  „Boli to veľmi náročné preteky a dosť nám to v nedeľu skomplikovalo aj počasie. Ja som s tretím miestom spokojný. Pokúšal som sa dnes dostať na konci do prvej skupiny, no nikto zo súperov so mnou nechcel spolupracovať. Každý jazdil tak, aby nevyhral, aby bol zdolaný a tomuto nerozumiem,“ hovoril Peter Sagan pre Eurosport. Práve vďaka celkovému umiestneniu na Eneco Tour sa dostal na čelo svetového rebríčka. „Nemám byť prečo sklamaný. Z jazdcov, ktorí tu štartovali, mám najviac víťazstiev,“ dodal.  Zosadiť ho z prvej priečky môže jediný súper – tohtoročný šampión z Vuelty Nairo Quintana. A ten má navyše na to jediný pokus. Musí to dokázať najbližšiu sobotu (1. októbra) na  slávnych jednodňových pretekoch Okolo Lombardie. Pôvodne na nich Quintana štartovať nemal. A aj teraz sa informácie rôznia. Talianska Gazzetta píše, že Kolumbijčan na štarte nebude a Sagan je teda istou jednotkou. Španielsky El País však tvrdí presný opak a Quintana vraj bude pripravený štartovať. „Sledujem situáciu vo svetovom rebríčku. Dúfam, že nebudem musieť už súťažiť, pretože cítim únavu, ale som pripravený ísť na preteky,“ cituje Kolumbijčana El País. Jeho strata je 60 bodov. Na to, aby Sagana zosadil, potreboval by skončiť v Lombardii do tretieho miesta a to bude preňho mimoriadna úloha. Na najslávnejšej jesennej klasike štartoval Quintana dva razy. Najlepšie skončil jedenásty pred štyrmi rokmi. Navyše Quintana je vyhlásený etapový pretekár, na klasikách sa však zatiaľ nepresadil. Do desiatky sa na jednodňových pretekoch za celú kariéru dostal doteraz jediný raz, aj to na menšej klasike Giro dell’Emilia. Na veľkých klasikách nikdy neuspel.  Od zavedenia aktuálneho hodnotenia WorldTour v roku 2009 boli na konci roka na čele rebríčka najmä jazdci s úspechmi z veľkých etapových pretekov – Alejandro Valverde (2014, 2015), Joaquim Rodriguez (2010, 2012, 2013) či Alberto Contador (2009). Pretekár, ktorý sa špecializuje na klasiky a šprinty, je výnimkou. Sagan však má za sebou výnimočný rok. Uspel na Tour de France, vyhral jednu z najslávnejších klasík (Okolo Flámska) a dosiahol mnoho ďalších úspechov. Celkovo dosiahol už 13 víťazstiev. A do konca sezóny ho čaká ešte jeden vrchol. Obhajoba titulu majstra sveta.  Šampionát sa uskutoční v polovici októbra v katarskej Dauha. Cestné preteky sú na programe 16. októbra. Organizátorom zatiaľ robí starosti počasie. V nedeľu sa teplota vyšplhala na 39 stupňov Celzia. Behom dvoch týždňov by teploty mali klesnúť, no i tak sa dajú očakávať počas MS veľké horúčavy.  Tento text ste mohli čítať vďaka tomu, že platíte za obsah. Vážime si to.


Bratislavský hrad dostal dotáciu na obnovu vo výške 14 miliónov eur

Rekonštruovať sa má budova na Severných hradbách, ostatné plochy severnej terasy aj vstupné brány.

BRATISLAVA. Kancelária Národnej rady SR obstaráva stavebné práce na Bratislavskom hrade za takmer 14 miliónov eur bez dane z pridanej hodnoty (DPH). Informuje o tom v oznámení o vyhlásení verejného obstarávania zverejnenom vo vestníku verejného obstarávania. "Predmetom zákazky sú stavebné práce pri rekonštrukcii objektov v areáli národnej kultúrnej pamiatky Bratislavský hrad," uvádza kancelária v oznámení. Rekonštruovať sa má budova na Severných hradbách, ostatné plochy severnej terasy, budova pri Mikulášskej bráne, Žigmundova brána, Spodná východná terasa, Bastión Leopoldovej brány, fasáda budovy na Západnej terase a obnoviť sa má aj Leopoldovo nádvorie. Zákazka má zabezpečiť búracie práce, demontáže, výkopy, zakladanie, nosné konštrukcie, zvislý a vodorovný nosný systém, domurovky, priečky, obnovu historických murív - práce vykonávané pod kontrolou štátneho pamiatkového dohľadu, strešný plášť, povrchové úpravy fasád, povrchové úpravy stien a stropov, výplne otvorov hydroizolácie, tepelné izolácie, podlahy, úpravy súvisiacich exteriérových plôch, kamenné prvky, zámočnícke prvky, klampiarske prvky, umeleckoremeselné a reštaurátorské práce a ďalšie stavebné práce. "Okrem týchto prác budú realizované stavebné práce súvisiace s prípojkami a prípadnými prekládkami," píše sa v oznámení. Má ísť napríklad o prípojky na areálovú kanalizáciu, prípojka vody, areálové osvetlenie či areálové telekomunikačné rozvody a kabelovod. "Taktiež budú vykonávané stavebné práce v súvislosti s technickými zariadeniami budov a v súvislosti s technologickými/prevádzkovými súbormi," dopĺňa kancelária. Tu má na mysli napríklad vzduchotechniku, ústredné vykurovanie, kanalizáciu, rozvody, výťahy, poplachové a bezpečnostné systémy či požiarnu signalizáciu. Práce sa budú vykonávať v areáli Národnej kultúrnej pamiatky Bratislavský hrad. Zákazka má trvať dva roky. O víťazovi súťaže rozhodne cena. Použije sa elektronická aukcia. "Po vyhodnotení ponúk uchádzačov na základe najnižšej ceny a zostavení poradia uchádzačov budú uchádzači vyzvaní na účasť v elektronickej aukcii. Východiskom elektronickej aukcie bude len celková cena," uvádza kancelária. Ponuky môžu uchádzači predkladať do 30. apríla.


Na severovýchode Čiech našli v rodinnom dome dve mŕtve ženy a batoľa

Polícia zadržala muža, ktorý bol partnerom mladšej z dvojice žien.

HRADEC KRÁLOVÉ. Smrť troch ľudí vyšetrujú od nedeľňajšieho rána kriminalisti Královohradeckého kraja na severovýchode Čiech. Príbuzný našiel mŕtve telá dvoch žien a dvojročného batoľaťa v rodinnom dome v osade Prostřední Nová Ves, ktorá patrí k mestečku Lázně Bělohrad. Česká polícia už má podozrivého páchateľa, informoval spravodajský portál Novinky.cz. Policajná hovorkyňa Iva Kormošová uviedla, že polícia prijala ráno po 07.00 h na linke 158 oznámenie o náleze troch mŕtvych tiel - išlo o dve ženy vo veku 55 a 29 rokov a o dvojročné dieťa. Podľa slov hovorkyne s najväčšou pravdepodobnosťou zomreli násilnou smrťou. "Na mieste sme zadržali 29-ročného muža," spresnila Kormošová. "Udalosť nám oznámil brat mladšej ženy, ktorý sa vrátil domov po nočnej službe," dodala. Zadržaný muž bol partnerom mladšej z mŕtvych žien. Polícia ho vypočúvala, avšak ďalšie informácie zatiaľ nechce poskytovať. Podľa špekulácií bol zadržaný pod vplyvom drog alebo psychickej poruchy, napísal portál Novinky.cz.


Po mesiacoch poklesu zaznamenal nemecký priemysel rast

Recesia je stále reálnou hrozbou , očakáva sa tlak na Merkelovej politiku žiadneho dlhu.

BERLÍN. Nečakaný nárast augustovej produkcie nemeckého priemyslu vyvolal "záblesk" nádeje, že najväčšia európska ekonomika by sa mohla vyhnúť recesii. Analytici však upozornili, že po mesiacoch poklesu priemyselnej výroby hospodárstvu stále hrozí recesia. Spolkový štatistický úrad Destatis v utorok oznámil, že priemyselná produkcia v Nemecku v auguste vzrástla o 0,3 percenta po dvoch mesiacoch poklesu, zatiaľ čo analytici predpovedali, že sa výkon priemyslu aj v auguste zníži, a to o 0,1 percenta. Pod oživenie priemyselnej produkcie sa podpísala výroba polotovarov a kapitálových produktov. No vo všeobecnosti nemecké výrobné odvetvie, ktoré je závislé od vývozu, už zápasí s recesiou. A ťahá nadol aj celú ekonomiku, ktorá v 2. štvrťroku medzikvartálne klesla. Viacerí ekonómovia očakávajú ďalší mierny pokles hospodárstva aj v období júl - september. Neistoty spojené s plánovaným odchodom Británie z Európskej únie a globálne obchodné spory už začínajú poškodzovať aj nemecký trh práce. Ten bol doteraz "chrbticou" cyklu hospodárskeho rastu orientovaného na spotrebu, keďže vývoz sa znižuje. Podľa Thomasa Gitzela, viceprezidenta VP Bank, vzhľadom na to, že priemyselná produkcia poskytuje detailnejší pohľad na hospodársky vývoj v 3. štvrťroku, by sa mohlo zdať, že nemecká ekonomika sa tesne vyhne recesii. Domnieva sa však, že augustové údaje o priemyselnej výrobe je potrebné brať s rezervou a považovať ich len za záblesk svetla. Očakáva, že v septembri bude produkcia negatívna. To znamená, že ekonomika v 3. štvrťroku aspoň mierne klesne. Ďalším znakom toho, že pokles výroby bude pokračovať, bolo zníženie objednávok na nové priemyselné výrobky z Nemecka v auguste. a zároveň, nemecké združenie BGA v utorok revidovalo prognózu vývoja obchodu v roku 2019 smerom nadol. Očakáva, že tento rok sa vývoz zvýši maximálne o 0,5 percenta, namiesto o 1,5 percenta v predchádzajúcej predpovedi. Koaličná vláda kancelárky Angely Merkelovej odoláva výzvam na zásadný balík výdavkov na podporu rastu. Dlhodobé oslabovanie nemeckej ekonomiky je pritom predzvesťou "hospodárskeho zdravia" eurozóny a môže vyvolávať bolesti hlavy v Európskej centrálnej banke, ktorá v septembri sľúbila balík stimulov na oživenie hospodárstva bloku. Ekonómovia a nemecké obchodné záujmové skupiny vyzývajú Merkelovú, aby zmenila svoju politiku žiadneho nového dlhu a pôžičiek na financovanie stimulov. Ak bude ekonomika naďalej klesať, tlak na ňu sa zintenzívni.


Nemecko uvalilo väzbu na Sýrčana podozrivého z účasti na terore

Polícia uskutočnila domovú prehliadku v bydlisku podozrivého.

KOLÍN NAD RÝNOM. Nemecké bezpečnostné zložky zadržali v posledný májový deň v spolkovej krajine Severné Porýnie-Vestfálsko 22-ročného Sýrčana pre podozrenie z teroristických aktivít. Ako ďalej informovala Spolková prokuratúra so sídlom v Karlsruhe, polícia uskutočnila domovú prehliadku v bydlisku podozrivého, pričom lokalitu zámerne neuviedla. Ahmet A. A. je dôvodne podozrivý, že bol členom zahraničnej teroristickej skupiny, konkrétne niekdajšej organizácie Džabhat an-Nusra, ktorá pôsobí už pod iným názvom. Navyše sa mal previniť proti platnej legislatíve v zbrojnej oblasti. Do bojovej jednotky spomínanej organizácie mal zadržaný vstúpiť v Sýrii v roku 2012, pričom sa mal dva roky ozbrojený kalašnikovom podieľať na jej bojových operáciách voči vládnym silám. Na muža, ktorého po zadržaní predviedli pred vyšetrujúceho sudcu Spolkového súdneho dvora, uvalili vyšetrovaciu väzbu, informoval Západonemecký rozhlas (WDR). V rovnaký deň prepustila nemecká polícia z vyšetrovacej väzby 17-ročného Sýrčana, ktorého v utorok zadržali pre podozrenie z plánovania samovražedného útoku v Berlíne. Prokuratúra v Postupime oznámila, že v prípade Nidala A. nejestvuje dostatok dôkazov, aby ho mohli naďalej zadržiavať. Tínedžera zadržali v utorok príslušníci špeciálnych zložiek v okrese Uckermark ležiacom severovýchodne od Berlína. Mladík pri tom nekládol odpor.


Pellegrini: V koalícii nie je pnutie kvôli stropu na dôchodok

Koaličné strany o návrhu stále diskutujú.

BRATISLAVA. Pnutie v koalícii pre návrh na ústavné zastropovanie dôchodkového veku na Slovensku nie je. Koaličné strany o tomto návrhu stále diskutujú. Vyhlásil to premiér Peter Pellegrini (Smer-SD) na utorkovej tlačovej konferencii k riešeniam nedostatku pracovnej sily. Návrh na zastropovanie dôchodkového veku do parlamentu predložila koaličná strana Smer-SD. Jej predseda Robert Fico v júli avizoval, že ak do jesene nepadne dohoda na ústavnom zákone, Smer-SD predloží návrh na zastropovanie dôchodkového veku predloží ako obyčajný zákon. "Diskusia o dôchodkovom strope stále prebieha. Uvidí sa, že či sa nájde zhoda na ústavný zákon. Nevidím, že by v rámci koalície bol o tom nejaký rozpor, skôr diskusia nebola ešte uzatvorená, ale nie je ani nejaký dramatická alebo búrlivá," skonštatoval v utorok Pellegrini. Ak bude návrh predložený nakoniec ako poslanecký, tak sa s ním podľa premiérových slov budú musieť vyrovnať poslanecké kluby. "V prípade, že by sa nevedela nájsť ústavná väčšina, bolo by to možné riešiť aj normálnym zákonom, ale tam je potom riziko, že nasledujúca politická garnitúra môže takéto zastropovanie zmeniť. Ale pnutie v koalícii to nespôsobuje. Ešte stále beží odborná diskusia, ako to spraviť a ako by mohlo to finálne riešenie vyzerať," priblížil premiér. Poslanci koaličného Smeru-SD navrhli dať do ústavy formuláciu, že "vek potrebný na vznik nároku na primerané hmotné zabezpečenie v starobe nesmie presiahnuť 64 rokov. Za účelom podpory rodiny a materstva zo strany štátu každý, kto vychoval dieťa, má právo na primerané zníženie maximálneho veku potrebného na vznik nároku na primerané hmotné zabezpečenie v starobe". Hlasovanie parlamentu o posunutí návrhu do druhého čítania by malo byť na nadchádzajúcej schôdzi v septembri.


Hip-hoperi sa durdia. Grammy za album roka získala country speváčka

Ocenení

Fotogaléria

Galavečer

LOS ANGELES, BRATISLAVA. Všetky svoje nominácie na cenu Grammy premenila speváčka Kacey Musgraves. Domov si tak z najväčšej noci hudby vzala štyri ocenenia. Stala sa tak nenápadnou kráľovnou večera v losangeleskom Staples Centre počas 61. ročníka odovzdávania cien Grammy Awards. Rodáčka z Texasu si okrem trofejí v country kategóriách odniesla aj sošku za Najlepší album roka. Triumfovala vďaka svojej štvrtej štúdiovej nahrávke Golden Hour. Rovnaký počet cien si odniesol aj Donald Glover známy pod pseudonymom Childish Gambino. Stačil mu zhudobnený obraz trumpovských Spojených štátov amerických v skladbe This Is America. Pieseň, v ktorej kritizuje násilie v USA, masové používanie strelných zbraní a diskrimináciu Afroameričanov, zahviezdila v dvoch hlavných kategóriách - Nahrávka roka a Skladba roka. Jediný Gloverov vlaňajší singel má podľa americkej Akadémie nahravacích umení a vied najlepší, a celkom drastický, videoklip. Stal sa tiež najlepším rapovým výkonom spojeným so spevom za rok 2018. Skladba Shallow zo soundtracku k snímke Zrodila sa hviezda od Lady Gaga a Marka Ronsona získala dve ocenenia. Je Najlepším popovým duetom s Bradleym Cooperom, ale aj Najlepšou skladbou pre vizuálne médiá. Speváčka a po najnovšom aj herečka získala aj tretí zlatý gramofónik za pieseň Joanne (Where'd You Think You're Going?) z rovnomenného country-popového albumu. Medzi ocenenými je napokon aj Cardi B. Raperka prevažne komunikujúca v citoslovciach premenila z piatich nominácií iba jednu. V kategórii Najlepší rapový album sa stala historicky prvou víťazkou. Najviac nominácií mal raper Kendrick Lamar. Z ôsmich však na víťazstvo premenil iba jednu. Lamar získal cenu za Najlepší rapový výkon v kúsku King's Dead, zatiaľ čo sa jeho kanadský kolega so siedmimi nomináciami tešil iba z Najlepšej rapovej skladby God's Plan. Galavečerom, ktorý sa konal v nedeľu 10. februára sprevádzala prvýkrát pätnásťnásobná laureátka ceny speváčka Alicia Keys. Uchádzať sa o najprestížnejšiu cenu v hudobnom priemysle sa v uplynulom 61. ročníku mohli iba diela, ktoré vznikli medzi 1. októbrom 2017 a 30. septembrom 2018. Pozrite si výsledky v hlavných kategóriách a vybraných žánrových kategóriách:


Ivana Trumpová chce byť veľvyslankyňou v Prahe

Bola by to skvelá voľba, uviedol na sociálnej sieti v reakcii hovorca českého prezidenta Miloša Zemana Jiří Ovčáček.

NEW YORK. Ivana Trumpová, bývalá manželka čerstvo zvoleného amerického prezidenta Donalda Trumpa, chce poslúžiť svojej pôvodnej vlasti a stať sa veľvyslankyňou USA v Česku. Uviedol to v nedeľu denník The New York Post s tým, že miliardárova prvá manželka to Trumpovi povedala sama. "Bola by to skvelá voľba," uviedol na sociálnej sieti Twitter v reakcii hovorca českého prezidenta Miloša Zemana Jiří Ovčáček, ktorého cituje webový spravodajský server Novinky.cz. Trump sa ujme najvyššieho úradu v januári. "Navrhnem, aby som sa stala veľvyslankyňou v Českej republike," citoval denník 67-ročnú Trumpovú. "Pochádzam odtiaľ, čeština je mojím materinským jazykom a každý ma tam pozná. Som dosť známa aj vo svete, nielen v Amerike. Napísala som tri knihy, ktoré boli preložené do 25 jazykov," vyhlásila Trumpová. Trumpová je podľa denníka pripravená pomôcť svojmu bývalému manželovi vo funkcii a implementovať jeho politiku vrátane deportácie migrantov. "Potrebujeme imigrantov, sú fantastickí. Je ale zlé, keď 18-ročné mexické dievča prejde cez hranice, porodí v americkej nemocnici a jej dieťa sa automaticky stane americkým občanom," domnieva sa Trumpová. Rodáčka zo Zlína, zaslobodna Zelníčková, sa za Donalda Trumpa vydala v roku 1977; vtedy to bolo už jej druhé manželstvo. Rozviedli sa v roku 1992, o rok neskôr si Trump vzal Marlu Maplesovú, s ktorou sa po šiestich rokoch tiež rozviedol. Jeho súčasná manželka a budúca prvá dáma USA je Melania, pôvodom zo Slovinska. Trumpová, bývalá profesionálna lyžiarka, má s Trumpom tri deti - Donalda (38), Ivanku (35) a Erika (32).


Steinmeier navštívil v Jordánsku vojakov aj utečencov

Nemecký prezident vyjadril vďaku Jordánsku za prijatie stoviek tisícok Sýrčanov.

AMMÁN. Význam nasadania v boji proti džihádistom z Islamského štátu (IS) zdôraznil v pondelok pri návšteve krajanov-vojakov Bundeswehru v Jordánsku nemecký spolkový prezident Frank-Walter Steinmeier. "Nebezpečenstvo nepominulo, vaša služba je naďalej dôležitá," cituje Steinmeierove slová na leteckej základni Azrak tlačová agentúra DPA. Podľa rovnakého zdroja hlava štátu pripomenula, že aj keď bol boj proti IS úspešný, teroristické bunky, ktoré sa môžu rozšíriť, jestvujú naďalej. Ide aj o to, znovu vytvoriť podmienky pre život v Sýrii tak, aby sa tam mohli vracať ľudia na úteku. Na základni pôsobia takmer tri stovky príslušníkov Bundeswehru so štyrmi prieskumnými strojmi typu Tornado a jedným cisternovým lietadlom. Do Jordánska sa presídlili z tureckého Incirliku po tom, čo krajina polmesiaca opakovane znemožnila návštevu vojakov krajanmi-poslancami nemeckého parlamentu. Ešte v pondelok predpoludním Steinmeier spoločne s manželkou Elke navštívili utečenecký tábor severovýchodne od jordánskej metropoly Ammán, v ktorom je umiestnených asi 36-tisíc utečencov zo Sýrie. Nemecký prezident vyjadril vďaku Jordánsku za prijatie stoviek tisícok Sýrčanov a zdôraznil nutnosť ďalšej medzinárodnej pomoci. "Vojna v Sýrii zmizla z titulných stránok denníkov, avšak ťažkosti a utrpenie ľudí v Sýrii nie," konštatoval a dodal, že to isté platí aj o ľuďoch v utečeneckom tábore. Informácie priniesla tlačová agentúra DPA. Frank-Walter Steinmeier začal štvordňovú cestu po krajinách Blízkeho východu v nedeľu rokovaniami s jordánskym kráľom Abdalláhom II. v Ammáne, aby sa v pondelok po skončení programu návštevy tejto monarchie presunul do Libanonu, kde ho v Bejrúte privítal s vojenskými poctami prezident hostiteľskej krajiny Michel Aoun.


Slovensko predložilo ponuku na zriadenie sídla Európskeho orgánu práce

Inštitúcia EÚ by mohla vzniknúť v Bratislave.

BRATISLAVA. Ministerstvo práce, sociálnych vecí a rodiny (MPSVR) SR predložilo Európskej komisii (EK) oficiálnu ponuku Slovenska na zriadenie sídla Európskeho orgánu práce (ELA) v Bratislave. Všetci uchádzači by mali byť známi 13. mája, keď Komisia zverejní ponuky. Nasleduje vyhodnotenie a o víťazovi rozhodnú ministri na Rade pre zamestnanosť, sociálnu politiku, zdravie a spotrebiteľské záležitosti 13. júna tohto roka, informoval o tom tlačový a komunikačný odbor rezortu práce. "Som presvedčený, že spĺňame všetky kritériá na zriadenie sídla takejto agentúry, či už je to geografická poloha Slovenska, prístupnosť budovy, vzdelávanie, prístup na trh práce a sociálne zabezpečenie pre rodinných príslušníkov, ale aj kultúra alebo relax. Bratislava jednoducho má čo ponúknuť," skonštatoval minister práce Ján Richter (Smer) s tým, že hlavné mesto Slovenska zároveň patrí k najzelenším a najbezpečnejším v Európe. Slovensko navrhuje na sídlo ELA budovu Landererova 12 v centre Bratislavy. Tá jediná podľa rezortu práce spĺňa prísne technické požiadavky definované EK a je k dispozícii už od októbra 2019. Pre zamestnancov agentúry vláda pripravuje asistenčnú službu, ktorá im pomôže s vybavovaním rôznych úradných záležitostí. Richter verí, že pri rozhodovaní zaváži aj to, že Slovensko je poslednou krajinou z veľkej vlny rozširovania EÚ v roku 2004, ktorá je zároveň členom eurozóny aj Schengenu, bez európskej agentúry či inštitúcie na svojom území. "Slovensko je plne pripravené hostiť Európsky orgán práce, o čom som už informoval aj viacerých ministrov práce krajín EÚ na bilaterálnych rokovaniach. Teší ma, že na stretnutiach vysoko oceňujú našu pripravenosť a sympatizujú s nami. To mi dáva väčší optimizmus v tomto neľahkom súboji," dodal. Slovensko prejavilo záujem o získanie sídla pre novú európsku inštitúciu prakticky už na začiatku prípravy legislatívy na jej zriadenie. Rezort práce uviedol, že túto inštitúciu považuje za nevyhnutnú pomoc pre občanov, podniky a vlády pri cezhraničnej pracovnej mobilite. Hlavným poslaním ELA má byť zlepšenie implementácie práva EÚ v oblasti cezhraničnej pracovnej mobility a koordinácia sociálneho zabezpečenia. Inštitúcia by mala poskytovať napríklad informácie občanom a podnikom o ich právach a povinnostiach pri mobilite. Má koordinovať spoluprácu medzi členskými štátmi, predovšetkým pri spoločných inšpekciách. Zároveň by mala pôsobiť ako mediátor v cezhraničných sporoch medzi členskými štátmi.


Pre nováčikov je eKasa povinná od apríla, pre ostatných od júla

Systém eKasy zavedie mobilný operátor O2.

BRATISLAVA. Elektronické registračné pokladnice (eKasa) s online pripojením do systému Finančnej správy budú povinné pre nových používateľov od 1. apríla a pre všetkých ostatných od 1. júla tohto roka. Ako informovala vo štvrtok na tlačovej besede Mária Sameková z prezídia Slovenskej komory daňových poradcov, cieľom zavedenia online systému eKasa je zlepšenie výberu daní a eliminovanie podvodov."Po zavedení eKasy budú všetky pokladničné doklady už evidované na portáli Finančnej správy, preto sa očakáva, že sa budú eliminovať tieto podvody pri evidencii tržieb," povedala Sameková. Finančná správa pri kontrolách totiž zistila, že sa častokrát používajú neautorizované pokladnice, alebo sa upravujú výkazy z pokladnice. Častokrát sa upravovali aj samostatné pokladničné doklady. Hlavným prínosom zavedenia elektronického pripojenia registračných pokladníc do systému Finančnej správy bude podľa očakávania zvýšenie výberu dane z pridanej hodnoty a dane z príjmov. "Očakáva sa zvýšenie výberu daní od 110 miliónov do 122 miliónov eur. V roku zavedenia by to malo byť 72 mil.iónov eur, v nasledujúcom roku 117 miliónov eur a v ďalších rokoch 122 miliónov eur," priblížila Sameková.Zmena by sa mala dotknúť podľa údajov Finančnej správy zhruba 230-tisíc registračných pokladníc, z toto pri 90-tisíc z nich bude postačovať aktualizácia softvéru. Zvyšné pokladnice by sa mali vymeniť. "Zmena sa nedotkne podnikateľov, ktorí už v súčasnosti používajú virtuálne registračné pokladnice, pretože sú už teraz pripojení online na systém Finančnej správy," uviedla Sameková. Podnikatelia by po zavedení eKasy mali ušetriť náklady, keďže zmena odbúrava servis registračných pokladníc, zrušia sa denné závierky a nebude už povinná kniha registračnej pokladnice. "Očakáva sa, že podnikatelia dosiahnu nejaké úspory aj tým, že sa budú dať stiahnuť dátové súbory, ktoré by mali pomôcť pri zostavovaní kontrolných výkazov pre účely DPH a daňových priznaní," dodala Sameková. Hlavným negatívom je podľa nej zvýšenie nákladov pri prvotnom zavádzaní na strane Finančnej správy aj podnikateľov. Súvisí to najmä s výmenou a kúpou nových pokladníc, ako aj s internetovým pripojením. Systém elektronickej evidencie tržieb (EET) v Českej republike funguje od decembra 2016. Výkonný riaditeľ Asociácie prevádzkovateľov mobilných sietí v Česku Jiří Grund povedal, že po zavedení tohto systému vzrástli očakávané príjmy z výberu DPH v roku 2017 o 4,7 miliardy korún (180 miliónov eur) a v roku 2018 o 11,7 miliardy korún (450 miliónov eur). "České reštaurácie po štarte EET začali výrazne viac prijímať platby kartou," uviedol Grund. Potrebu online pripojenia využili tamojší mobilní operátori na ucelené riešenia. "Aj na tomto trhu došlo k liberalizácii, ktorá mala za následok zníženie cien registračných pokladní," dodal Grund. V Chorvátsku funguje systém elektronickej evidencie tržieb od roku 2013. Systém eKasy na základe skúseností z Česka a Chorvátska zavedie na Slovensku mobilný operátor O2. "Sme pripravení ponúknuť podnikateľom komplexné riešenie eKasy, ktoré zahŕňa nielen pripojenie, ale aj zariadenia spolu s doplnkovou výbavou. Využívame pri tom skúsenosti z Česka a Chorvátska prispôsobené pre rôznych podnikateľov od drobných živnostníkov až po veľké prevádzky," povedal riaditeľ stratégie O2 Slovakia Tomáš Masár. Zariadenie po certifikácii Finančnou správou by malo byť podnikateľom k dispozícii koncom marca.


Nemeckí vojaci sa začali sťahovať z tureckej základne do Jordánska

Nemecká armáda začala sťahovať vojakov a techniku z leteckej základe Incirlik v Turecku.

BERLÍN, ANKARA. Nemecká armáda začala v nedeľu so sťahovaním vojakov a techniky z leteckej základe Incirlik v Turecku. Ako prvé ju opustilo tankovacie lietadlo, ktoré sa premiestnilo do Jordánska, kde sa neskôr opäť zapojí do operácií na podporu spojencov bojujúcich proti tzv. Islamskému štátu v Iraku a Sýrii, uviedol pre agentúru Reuters hovorca nemeckého ministerstva obrany. Zo základne odletel aj stroj vezúci personál a náhradné diely. O zámere presunúť nemecký vojenský kontingent z Turecka do Jordánska informovala 7. júna nemecká ministerka obrany Ursula von der Leyenová. Krok Berlína je reakciou na napätie v dvojstranných vzťahoch. Turecká vláda viackrát neumožnila poslancom nemeckého Spolkového snemu navštíviť vojakov v Incirliku. Tento postoj sa dával do súvislosti s rozhodnutím Bundestagu uznať masové vraždenie Arménov počas prvej svetovej vojny vo vtedajšej Osmanskej ríši za genocídu. Turecký prezident Recep Tayyip Erdogan to považuje za očierňovanie svojej krajiny. Jednotlivých poslancov tiež obviňoval z toho, že majú úzke vzťahy so zakázanou Stranou kurdských pracujúcich (PKK). Ankare sa tiež nepáčilo, že Nemecko udelilo azyl tureckým dôstojníkom, obviňovaným z členstva v hnutí Fethullaha Gülena, ktorému Erdogan pripisuje zodpovednosť za vlaňajší pokus o prevrat. Presun príslušníkov Bundeswehru a šiestich lietadiel z Incirliku do Jordánska schválili nemeckí poslanci 21. júna. Bude sa týkať viac ako 250 vojakov, ako aj šiestich prieskumných lietadiel typu Tornado a tankovacieho stroja. Tornada sa však najprv dočasne presunú do Nemecka a do Jordánska odletia až potom, keď bude tamojšia základňa plne pripravená, napísal dnes týždenník Der Spiegel. Do spojeneckých operácií sa nemeckí vojaci plnohodnotne zapoja najneskôr v októbri.


Rada pre vysielanie udelila pokutu a odňala viaceré licencie

Rada pre vysielanie začala aj šesť správnych konaní.

BRATISLAVA. Rada pre vysielanie a retransmisiu (RVR) na svojom stredajšom zasadnutí ukladala sankcie v podobe finančného postihu i upozornenia na porušenie zákona. Z ároveň odňala niekoľko licencií na vysielanie a jednu frekvenciu a začala správne konania. TASR o tom informovala hovorkyňa RVR Lucia Michelčíková. Pokutu vo výške 5000 eur udelila vysielateľovi MAC TV za jeho programovú službu JOJ. Dôvodom je porušenie zákona o čestnosti a slušnosti reklamy a telenákupu v rámci upútavky na program Drsniačky v novembri 2017. Sankciu v podobe upozornenia na porušenie zákona dostal vysielateľ C.S.M. group za programovú službu Rádio Aktual. Rada to odôvodňuje tým, že v programe Talkshow Zuzany Martinákovej nedošlo viackrát k splneniu požiadavky vyhradiť vysielací čas pre kandidátov na funkciu predsedu samosprávneho kraja tak, aby nebol žiadny z kandidátov znevýhodnený. RVR zároveň odňala dve licencie na vysielanie, a to televíznej programovej službe 213 vysielateľovi Elements Channel a televíznej programovej službe UPC Expres vysielateľovi UPC Broadband Slovakia. Zároveň vysielateľovi Rozhlas a televízia Slovenska odňala frekvenciu 93,9 MHz Michalovce, a to na základe žiadosti vysielateľa. Rada tiež začala šesť správnych konaní. Päť z nich je voči vysielateľovi MAC TV a jeho programovým službám JOJ, JOJ Plus a Wau pre možné porušenia zákona o ochrane maloletých či v súvislosti s počtom povolených prerušení programu reklamou, za násilné scény v upútavkách, ako aj porušenie zákona týkajúceho sa technických požiadaviek na zvukovú zložku programovej služby. Posledné správne konanie začala rada voči vysielateľovi D.Expes a jeho programovej službe Expres. Dôvodom má byť možné porušenie v rámci objektívnosti a nestrannosti spravodajských a politicko-publicistických programov a oddeľovania názorov a komentárov od informácií spravodajského charakteru v súvislosti s vysielaním programu Braňo Závodský naživo koncom januára tohto roka.


V moslimskom svete sa začína ramadán

Prvý deň pôstneho mesiaca sa stanovuje na základe pozorovania Mesiaca.

RIJÁD. Moslimovia na celom svete začínajú tento víkend svoj pôstny mesiac ramadán. Kým v 33 krajinách moslimského sveta sa ramadán začal po piatkovom západe slnka, v Pakistane, Bangladéši a Indii, ako aj v komunite šiitských moslimov v Iraku bola za prvý deň ramadánu stanovená nedeľa 28. mája. Na základe astronomických výpočtov sa dnes ramadán začal aj v moslimských komunitách v Amerike, Európe a Austrálii. Prvý deň pôstneho mesiaca moslimov sa stanovuje na základe pozorovania Mesiaca. Pripadá na úsvit po prvej noci, počas ktorej je po nove vidno kosáčik nového Mesiaca. Býva to spravidla prvá alebo druhá noc po nove.Ramadán je deviatym mesiacom islamského lunárneho kalendára a jeho začiatok vo väčšine krajín nie je stanovený astronomickým prepočtom, ale určuje sa podľa okamihu, v ktorom na večernej oblohe vidieť kosáčik narastajúceho mesiaca.Podľa tradície práve v tomto mesiaci boli prorokovi Mohamedovi zjavené prvé verše Koránu - posvätnej knihy islamu. Saúm - pôst počas ramadánu - je jedným z piatich pilierov islamu.Počas ramadánu je moslim povinný počas dňa zdržať sa jedenia, pitia, fajčenia alebo súlože. Vo väčšinovo moslimských krajinách úrady vyzvali zamestnávateľov na úpravu pracovného času. Mnohé reštaurácie sú počas dňa zavreté a otvárajú až po zotmení.Posvätný mesiac má byť obdobím telesnej aj duševnej očisty a jeho hlavným znakom je abstinencia v dobe denného svetla. Pôst nemusia dodržiavať deti, tehotné a dojčiace ženy a choré a starší ľudia.Po poslednej večernej modlitbe po západe slnka už spolu rodiny tradične konzumujú veľké jedlo nazývané iftár - prvé takéto jedlo tohtoročného ramadánu sa podávalo práve dnes, po západe slnka. Hodovanie často trvá až do neskorej noci.Ramadán trvá 29 alebo 30 dní a na celom svete sa týka okolo 1,5 miliardy moslimov. Končí sa trojdňovým sviatkom íd al-fitr, teda slávnosťou prerušenia pôstu, počas ktorého moslimovia ďakujú Bohu za to, že im pomohol prekonať strasti ramadánu.


Slovenka žijúca v Izraeli vyvíja metódy na ničenie malárie

Samičky komárov sú nebezpečnejšie ako samčekovia.

HAIFA, BRATISLAVA. Slovenka žijúca v Izraeli Edita Révay vyvíja spolu so svojím manželom, lekárom tropickej medicíny, nové metódy na eradikáciu malárie, teda na ničenie choroboplodných organizmov. Ich výskum finančne podporuje z nadácie i Bill Gates. Pri komároch sú podľa nej nebezpečné samičky. "Pred pár rokmi sme zistili, že komáre potrebujú energiu a tú vlastne berú z cukru. Cukor získavajú z nektáru rôznych rastlín. Ak sme chceli vytvoriť pascu na komáre, museli sme zistiť, čím sa kŕmia. Pre toto sme urobili DNA profil ich obsahu žalúdka a zároveň sme urobili aj DNA profil rastliny. Tak sme zistili, na ktorých rastlinách sa komáre kŕmia. Odtiaľto viedla už len cesta k tomu, aby sme získali pascu, ktorá by komáre priťahovala a do ktorej by sme zároveň namiešali látku ničiacu ich tráviaci trakt," uviedla pre TASR profesorka medicíny na Univerzite v Haife a na Technickej univerzite Technion Edita Révay. V roku 1986 prišla do Izraela. Druhý doktorát si spravila v Haife z molekulárnej biológie a genetiky. Začala pracovať v pitevni. Dlhé roky sa vo výskume venovala starnutiu a voľným radikálom. Taktiež skúmala rakovinu prsníka, no nakoniec svoj záujem presmerovala na výskum malárie a iných chorôb, ktoré sa prenášajú uštipnutím hmyzu. Pôsobí so svojím manželom predovšetkým v africkom Mali. "V súčasnosti sme vo fáze, keď je už patentovaný model aj pasce konkrétneho roztoku. Momentálna úloha spočíva v tom, urobiť pascu tak, aby bola dostatočne odolná pred poveternostnými podmienkami a zároveň, aby priťahovala komárov," vysvetlila profesorka. Ako ďalej spresnila, látka, ktorá ich má zabíjať, pozostáva z kyseliny bórovej a iných prídavkov, ktoré nechcela konkretizovať z dôvodu patentu. "Celá pasca je zhotovená na báze datľového sirupu," priznala. Napriek tomu, že v súčasnosti sa už táto metóda využíva v praxi v Mali, neustále ju vylepšujú a zdokonaľujú. "Potrebujeme vedieť, koľko vydrží taká pasca. Robíme rôzne modely na pascu vonku v prírode, plus na pascu, ktorá je vo vnútri v domácnostiach," dodala Révay. Napriek všetkej doteraz vynaloženej snahe si myslí, že práca, ktorú robí, je sizyfovská. "Nikdy sa nám nepodarí úplne vyničiť tieto choroby prenášané uštipnutím hmyzu," uzavrela.


Staré Mesto opravuje výtlky na cestách

Bratislavská mestská časť odstraňuje výtlky a opravuje komunikácie vo svojej správe.

STARÉ MESTO. Staré Mesto pokračuje v odstraňovaní výtlkov a oprave komunikácií vo svojej správe. V týchto dňoch by mali cestári pracovať na Kúpeľnej, Chorvátskej, Flöglovej a Björnsonovej ulici a na ulici Boženy Nemcovej. Informuje o tom mestská časť na svojej webovej stránke. Prostredníctvom nej majú zároveň obyvatelia Starého Mesta možnosť priamo nahlasovať lokality s ďalšími výtlkmi, ktoré je treba odstrániť. V súvislosti s opravami komunikácií predkladá starosta Radoslav Števčík na najbližšie rokovanie miestneho zastupiteľstva materiál o uzatvorení zmluvy o návratnej finančnej výpomoci. Tá sa týka dvoch miliónov eur, ktoré môže vláda vyčleniť na pomoc pre samosprávu. Vláda na decembrovom zasadnutí okrem iného súhlasila s uvoľnením milióna eur na rekonštrukciu ciest v tejto mestskej časti a zároveň s poskytnutím dvoch miliónov eur ako návratnej finančnej pomoci. Tá by bola bezúročná, so splatnosťou do konca roka 2023. "Finančnú výpomoc mestská časť použije na opravu povrchu komunikácií Strážnická, Justičná, Senická, Lermontovova, Mariánska, Tobrucká, Holubyho, Blumentálska, Na Kalvárii, Svoradova, Beskydská, Benediktiho a Dobrovského," uvádza sa v predkladanom materiáli. Zoznam konkrétnych ciest vypracovalo investičné oddelenie staromestského miestneho úradu a následne bol predložený vláde. Akákoľvek zmena v rámci zoznamu navrhnutých ciest, ktoré by boli takto rekonštruované a opravované, je možná len po súhlase ministerstva financií. Mestská časť má v správe viac ako 64,25 km miestnych komunikácií III. a IV. triedy. Mnohé z nich sú v nevyhovujúcom a zlom technickom stave, na niektorých sú ešte pôvodné asfaltové vrstvy spred 50 rokov. Nebezpečné sú tiež viaceré chodníky s chýbajúcim bezbariérovým napojením na cesty. Na komplexnú opravu všetkých ulíc by samospráva potrebovala okolo 24 miliónov eur, ktoré však nemá. Rozpočtové možnosti mestskej časti umožňujú vyčleniť na rozsiahlejšiu rekonštrukciu komunikácií maximálne 500.000 eur ročne. Miestny úrad už niekoľkokrát predložil poslancom návrh na zobratie úveru, dostatočnú podporu medzi nimi ale nenašiel.


WikiLeaks zverejnilo texty z americkej ambasády. Spomínajú Kočnera, Trnku aj Harabina

Organizácia WikiLeaks zverejnila na internete preklady textov.

BRATISLAVA. Organizácia WikiLeaks zverejnila na internetovej stránke wikileaks-slovensko.org preklady textov, o ktorých tvrdí, že sú depešami amerického veľvyslanectva na Slovensku. "Väčšia časť obsahu týchto dokumentov sa venuje osobám Marian Kočner a Štefan Harabin, najmä ich protiprávnemu konaniu poškodzujúcemu občanov a občianky Slovenska," uvádza organizácia vo vyhlásení. Cieľom tohto kroku je podľa organizácie upozorniť na osud zakladateľa WikiLeaks Juliana Assangea. "Ak sa po vražde Jána Kuciaka v slovenských médiách hovorilo, že útok na novinára je útokom na celú demokraciu, čím potom je zatknutie Juliana Assangea," pýta sa organizácia. Zakladateľ WikiLeaks Julian Assange podľa nich čelí hrozbe vydania do USA, kde mu hrozí vysoký trest za zverejnenie utajovaných armádnych dokumentov.V textoch, ktoré nie sú presne datované, ale odvolávajú sa na udalosti približne z rokov 2006 až 2009, sa spomína napríklad bývalý generálny prokurátor Dobroslav Trnka. Text konštatuje, že sa na stretnutiach s predstaviteľmi veľvyslanectva jednoznačne snažil sprostredkovať obraz oddaného štátneho zamestnanca, ktorý robí to najlepšie, čo vie v ťažkej práci, a to napriek zasahovaniu a nekompetentným politikom. "Sme presvedčení, že v tom je istý kus pravdy. Ale Trnkov pokus obmedziť nezávislosť špeciálneho prokurátora, jeho nevysvetliteľné výroky týkajúce sa zákonnosti toho, čo sa javí ako zjavne nezákonná a skorumpovaná dohoda o výstavbe skládky uprostred mesta a jeho spojenie s pochybným podnikateľom Mariánom Kočnerom, ktorý má väzby na prípad Malinovej (Hedviga Malinová, pozn. SITA) aj na škandál okolo skládky (kauza Pezinská skládka, pozn SITA) nastoľujú otázky o jeho nezávislosti a úsudku". V súvislosti s kauzou útoku na Hedvigu Malinovú z roku 2006 dokumenty spomínajú, že jej právneho zástupcu Romana Kvasnicu oslovil v júli 2008 Kočner, charakterizovaný ako "podnikateľ, ktorý je všeobecne považovaný za biznismena so stykmi s podsvetím a je blízky generálnemu prokurátorovi Trnkovi". "Kočner údajne povedal, že ak Malinová verejne prizná, že klamala, jej prípad bude zmetený zo stola. Kočner povedal Kvasnicovi, že minister Kaliňák a premiér Fico sú v pasci, pretože verejne oznámili, že útok na Malinovú sa nestal a že sa z tohto prípadu nemôžu vymaniť bez toho, aby Malinová priznala vinu. Kvasnica odmietol ponuku Kočnera, ktorého ponuka sa odvtedy zmenila na oficiálnu žiadosť generálnej prokuratúry, aby sa Malinová podrobila skúške na detektore lži," uvádza sa v dokumentoch. Politizáciu súdnictva spomínajú texty napríklad v súvislosti s bývalým šéfom rezortu spravodlivosti a Najvyššieho súdu SR Štefanom Harabinom. "Vzostup Štefana Harabina z ministra spravodlivosti na predsedu Najvyššieho súdu SR, zneužívanie disciplinárnych konaní proti sudcom a výmena kompetentných, nezávisle zmýšľajúcich sudcov za ´politické prostitútky´ má znepokojujúci dopad na manažment a rozhodnutia vychádzajúce zo slovenských súdov," konštatuje dokument. Zodpovedanie sa slovenských súdov voči verejnosti dokument označuje ako problematické pre slabú vymožiteľnosť prístupu k súdnym rozhodnutiam. "Súdy často zamietajú žiadosti verejnosti o detailoch jednotlivých súdnych rozhodnutí a ako dôvod udávajú, že len zúčastnené strany majú právo na túto informáciu," uvádza dokument. Spomína tiež znepokojenie v širších kruhoch súdnej moci, ako ukázala petícia voči „atmosfére strachu“ v súdnictve, ktorú podpísalo viac ako 100 sudcov (petícia z roku 2009, pozn SITA). "Výsledky Harabinovho zmocnenia sa súdnictva sú stále jasnejšie: netransparentnejšie a autoritárske súdnictvo založené na už bez tak netransparentnej a autoritárskej báze," konštatuje dokument.Organizácia WikiLeaks sa definuje ako medzinárodná nezisková organizácia, ktorej cieľom je publikovanie dokumentov poskytovaných od anonymných zdrojov. Funguje od roku 2006, pričom v prvých 10 rokoch fungovania podľa vlastných tvrdení zverejnili 10 miliónov dokumentov.


V Istanbule zadržali 31 osôb podozrivých z členstva v Islamskom štáte

Príslušníci tureckej polície podnikli razie na šiestich adresách.

ISTANBUL. V Istanbule zadržali 31 osôb podozrivých z členstva v džihádistickej skupine Islamský štát (IS), ktorí sa pripravovali na spáchanie teroristického útoku. Informovala o tom v sobotu turecká tlačová agentúra Anadolu. Príslušníci tureckej polície podnikli razie na šiestich adresách v troch rôznych štvrtiach Istanbulu, priblížila Anadolu, pričom termín policajnej operácie neuviedla. Policajti tiež počas záťahu zhabali množstvo dokumentov uchovávaných v digitálnej podobe a iných dôkazových materiálov. Zadržaní podozriví sú cudzinci. Ako doplnila agentúra Reuters, turecké obranné zložky zintenzívnili na sklonku vlaňajška operácie zamerané proti činnosti IS, a síce pri príležitosti prvého výročia streľby v istanbulskom nočnom klube. K zodpovednosti za útok v klube Reina, ktorý neprežilo 39 osôb, sa neskôr prihlásila skupina IS. Išlo o ďalší zo série útokov na civilistov spáchaných islamistami v Turecku.


Špeciálny tanier vám pomôže schudnúť. Oklame mozog

Tanier pripomína harmoniku a zmestí sa do neho oveľa menej jedla, ako do toho klasického.

BRATISLAVA. Vyzerá to ako hromada jedla, ide však len o trik. Lotyšskí dizajnéri vymysleli tanier, ktorý oklame váš mozog a pomôže vám schudnúť. Zospodu vyzerá ako harmonika a je vlastne opakom klasického hlbokého taniera – v strede je vyšší ako na okrajoch. Nápad vznikol v Lotyšskej akadémii umení a stojí za ním dizajnér Nauris Cinovics. „Moja myšlienka spočívala v tom, aby sme vytvorili porciu jedla, ktorá bude vyzerať väčšia, ako v skutočnosti je,“ hovorí pre Gurdian. „Vyzerá to, že je v ňom rovnako jedla, ako na obyčajnom tanieri. Ale je ho tam menej,“ vysvetľuje. Cinovics tvrdí, že je to len „hra s mozgom,“ ktorá by však v praxi mala fungovať. Ešte viac má k celému efektu dopomôcť aj špeciálny príbor, ktorý váži oveľa viac, ako ten obyčajný - celkovo až 1,3 kilogramu. „Vyskúšali sme to a zjedenie celej porcie s ním trvalo 11 minút. Normálne to trvá sedem minút.“ Dizajnér vychádza z myšlienky, podľa ktorej nášmu mozgu trvá až 20 minút, kým dostane z tráviaceho traktu informáciu, že človek je najedený. Čím dlhšie teda jeme, tým by sme toho mali skonzumovať menej. Cinovics nápad predstavil na európskom kongrese o obezite v portugalskom Porte.


Miera nezamestnanosti v Maďarsku klesla

Nezamestnanosť v Maďarsku za tri mesiace od marca do konca mája dosiahla 4,4 percenta.

BUDAPEŠŤ. Nezamestnanosť v Maďarsku zaznamenala za 3-mesačné obdobie do konca mája pokles, čím sa priblížila k 4-% hranici. Uviedol to maďarský štatistický úrad s tým, že výsledky potvrdili pôvodné očakávania. Podľa štatistického úradu dosiahla nezamestnanosť v Maďarsku za tri mesiace od marca do konca mája 4,4 % oproti 4,6-% úrovni za obdobie od februára do konca apríla. Na porovnanie, v období od marca do konca mája v minulom roku dosiahla miera nezamestnanosti v Maďarsku 5,5 %. Naopak, miera zamestnanosti zaznamenala mierny rast. Zatiaľ čo v 3-mesačnom období február - apríl dosiahla 58,6 %, v období marec - máj predstavovala 58,8 %.


Ak Spojené štáty zvýšia clá, Čína prijme protiopatrenia

Prezident Trump pohrozil, že zvýši dovozné clá na čínske tovary v hodnote 200 miliárd dolárov.

NEW YORK. Čína vyhlásila, že prijme odvetné opatrenia, ak prezident USA Donald Trump uplatní vyššie clá na čínske tovary, čím sa zvyšuje napätie pred americko-čínskymi vyjednávaniami o obchode vo Washingtone. Peking bude nútený prijať "nevyhnutné protiopatrenia", ak sa clá v piatok zvýšia, uviedlo vo štvrtok čínske ministerstvo obchodu. Nezverejnilo však podrobnosti. "Čína hlboko ľutuje, že v prípade realizácie amerických colných opatrení, bude musieť prijať nevyhnutné protiopatrenia," konštatuje sa vo vyhlásení čínskeho rezortu obchodu. Prezident Trump vyvolal turbulencie na globálnych finančných trhoch, keď v nedeľu prekvapujúco pohrozil, že zvýši dovozné clá na čínske tovary v hodnote 200 miliárd dolárov z terajšej úrovne 10 percent na 25 percent. Šéf Bieleho domu sa sťažuje, že rokovania prebiehajú veľmi pomaly a Peking sa snaží odstúpiť od predchádzajúcich dohôd.


Veronika má svoj tím, ja takisto. Pôjdem vlastnou cestou, tvrdí Vlhová

Pred novou sezónou zmenila trénera, lyže, kombinézu i prilbu. Len ciele ostávajú rovnaké, tvrdí slovenská lyžiarka Petra Vlhová.

BRATISLAVA. V detstve ju dievčenské veci príliš nezaujímali. Raz ju dokonca mama musela zbiť, aby si obliekla šaty. Lyžiarka Petra Vlhová mala bližšie k chlapčenským dobrodružstvám. Rada lozila po stromoch a stavala bunkre. „Odmalička bola odvážna a cieľavedomá,“ priznáva jej otec Igor Vlha. Takto pred rokom bola talentovanou lyžiarkou, ktorá mala zatiaľ výsledky len v juniorskej kategórii. Medzi ženami bola v tieni Veroniky Velez-Zuzulovej. V predošlej sezóne to zmenila a vtrhla do absolútnej slalomovej špičky. Po víťazstve na Svetovom pohári v Aare skončila dvakrát tretia v Lienzi a vo Flachau. V celkovom hodnotení slalomu obsadila šieste miesto. Výrazne jej k tomu pomohol aj tréner Ivan Iľanovský. Ich päťročná spolupráca sa však v apríli prekvapujúco skončila. „K odchodu trénera Iľanovského sa nebudem vyjadrovať. Poviem len to, že urobil veľmi dobrý krok, keď odišiel,“ skonštatoval Vlhovej otec. Už po pár dňoch predstavila Vlhová nového trénera. Stal sa ním Talian Livio Magoni, ktorý tri roky spolupracoval so slovinskou hviezdou Tinou Mazeovou. „V hľadáčiku sme mali asi piatich ľudí. Napokon sme sa rozhodli pre Livia, ktorý mal svoju menšiu skupinu lyžiarov. Neskôr mi prezradil, že osobne bude trénovať len niekoho z najlepšej päťky. Petra bola až šiesta, ale spravil výnimku,“ priblížil Vlha. „Je to tréner s obrovskými skúsenosťami, ktorý mi ukázal nové metódy. Navyše mi dodáva množstvo sebavedomia. Hlava je dôležitá, aby som mohla podávať kvalitné výkony,“ tvrdí 21-ročná lyžiarka. Z odchodu bývalého trénera Iľanovského bola spočiatku mierne sklamaná. Po letnej príprave si však novú spoluprácu pochvaľuje. „Je to pre mňa veľká zmena, ale už som ju potrebovala. Ukázal mi novú cestu. Na Slovensku by som takého trénera nenašla. Som šťastná, že sa otec do toho pustil a vytvoril mi skvelé podmienky.“ Vlhová má k dispozícii súkromný tím štyroch ľudí, ktorí s ňou budú cestovať na všetky Svetové poháre. Piatym členom tímu je kondičný tréner Šimon Klimčík. Celú prípravu absolvovala Vlhová v Európe. V lete zjazdári chodia často za snehom do Argentíny alebo do Čile. Podmienka talianskeho trénera však bola, že nechce ísť na južnú pologuľu. „Bol som s nimi týždeň a pripadalo mi to, že ho pozná celý svet. Dokáže zariadiť neskutočné veci, čo sa týka firiem, tréningov i sparingpartnerov. Len som krútil hlavou. Dokonca Petre vybavil kliniku v Miláne, ktorá pravidelne skúma, ako je na tom po fyzickej i psychickej stránke,“ prezrádza Vlha.  „Ešte viac ma prekvapilo, ako má moju dcéru prečítanú. Rozprával mi o všetkých jej možnostiach. Vo vrcholnom lyžovaní chce zotrvať ešte štyri či päť rokov. Petra má byť preňho poslednou výzvou a chce ju dostať čo najvyššie.“ Kým vlani sa Vlhová pripravovala na sezónu s francúzskym tímom, pred touto sezónou sa porovnávala s najlepšími Rakúšankami, Taliankami či s Američankou Mikaelou Shiffrinovou. „V slalome by som rada potvrdila pozíciu v najlepšej sedmičke. Vlani som vystrelila a chcela by som opäť končiť na pódiových miestach,“ hovorí ambiciózne. Okrem najtočivejšej slalomovej disciplíny sa chce výrazne zlepšiť aj v najtechnickejšej, ktorou je obrovský slalom. „Mám trénera Taliana a talianska technika obráku je najlepšia na svete. V tejto disciplíne som úplne zmenila svoju techniku. Cítim, že som sa zlepšila aj kondične. Čím som staršia, tým viac vládzem. Na lyžiach som rýchlejšia ako vlani,“ tvrdí rodáčka z Liptova. Nová sezóna Svetového pohára odštartuje po sedemmesačnej pauze v sobotu obrovským slalomom v rakúskom Söldene. „Pauza bola naozaj dlhá. Na začiatku som si chvíľu oddýchla, ale v poslednom období mi už trochu prekážalo, že len trénujem a nepretekám,“ priznáva. V prvom kole obrovského slalomu bude mať vysoké štartové číslo. „Predpokladám, že pôjdem zhruba päťdesiata.“ Aj preto bude záležať na kvalite snehu. Po prvej tridsiatke sa totiž trať výrazne zhoršuje, čo Vlhovej príliš nehrá do karát. „Chcela by som sa v prvom kole prebojovať do najlepšej tridsiatky, ktorá mi zaručí účasť v druhej jazde,“ vyhlásila. Úvodný ženský slalom sezóny bude 12. novembra vo fínskom Levi. Vlani počas slalomov bývala na izbe s Velez-Zuzulovou. Tvorili zohratý tím. Vo Flachau si krátili čas maľovankami a v Maribore spolu relaxovali na prechádzkach s Veronikiným psom.V novej sezóne chce byť Vlhová samostatnejšia. „Veronika sa pripravuje s Francúzkami. Ja som zmenila trénera, mám nový tím a pôjdem si viac vlastnou cestou,“ naznačila. Tento text ste mohli čítať vďaka tomu, že platíte za obsah. Vážime si to.


Milwaukee prehralo v Clevelande, Portland triumfoval nad Dallasom

Výsledky stredajších stretnutí zámorskej basketbalovej NBA 2018/2019.

NEW YORK. Basketbalisti San Antonia sa nedočkali predĺženia víťaznej série v NBA na 10 zápasov. V stredajšom súboji v domácom AT&T Center nečakane prehrali s Miami 105:110. Spurs utrpeli prvú prehru od 25. februára, Dwyane Wade vo svojom poslednom zápase na palubovke San Antonia v kariére prispel k triumfu hostí 11 bodmi. Tridsaťsedemročný rozohrávač, ktorý po 16 sezónach končí kariéru, sa pred stretnutím dočkal milej ceremónie. Premietalo sa spomienkové video s finálovými zápasmi zo sezón 2013 a 2014, v ktorých Wade hájil farby Miami práve proti San Antoniu. Ich finálové konfrontácie sa skončili zmierlivo 1:1. Po zhliadnutí videa legendárny tréner Spurs Gregg Popovich venoval Wadovi darčekovú škatuľku s podpísanými dresmi trojice velikánov a jeho niekdajších súperov Tima Duncana, Manu Ginóbiliho a Tonyho Parkera. "S trénerom Popovichom mám skvelý vzťah, ale toto som nečakal. Som vďačný a prekvapený. veľmi si to cením," povedal Wade o milej spomienke na zašlé časy. K triumfu nad súčasným tímom Spurs dodal: "Hrali sme tímovo a vyplatilo sa to. Je to stále pre mňa zábavné hrať basketbal s touto skupinou hráčov." Výsledky stredajších stretnutí zámorskej basketbalovej NBA 2018/2019:


V Turecku otvorili medzinárodný plynovod, ktorý obchádza Rusko

Turecký prezident Erdogan sa poďakoval Únii a USA,  že projekt podporili.

ANKARA. Turecký prezident Recep Tayyip Erdogan a azerbajdžanský prezident Ilham Alijev v utorok (12. 6.) slávnostne uviedli do prevádzky medzinárodný Transanatolský plynovod (TANAP, Trans Anatolian Natural Gaz Pipeline). Na ceremónii sa zúčastnili aj prezidenti Srbska, Ukrajiny, a cyperských Turkov, viacerí ministri, predstavitelia energetických spoločností a mnohí ďalší hostia. Projekt je výsledkom úzkej mierovej spolupráce Turecka a Azerbajdžanu. Krajiny, cez ktoré prechádza, zohrali tiež kľúčovú úlohu. Vďaka tomuto projektu sa bude plyn z Azerbajdžanu prvýkrát dopravovať do Európy," povedal turecký prezident v prejave. Erdogan podľa agentúry Reuters dodal, že plynovod výrazne prispeje k mieru a stabilite v regióne. Vyjadril poďakovanie Spojeným štátom a EÚ, že tento projekt podporili. TANAP je od náleziska zemného plynu Shah Deniz-2 v Azerbajdžane po turecko-grécku hranicu dlhý 1850 kilometrov. Na produktovode má azerbajdžanská spoločnosť SOCAR vlastnícky podiel 51 percent, turecká firma BOTAS 30 percent, britský koncern BP 12 percent a turecký SOCAR 7 percent. Realizácia projektu stála 8,5 miliardy USD (7,21 miliardy eur). Jeho ročná kapacita je 16 miliárd kubických metrov plynu. Z nich bude Turecko odoberať ročne šesť miliárd kubíkov a zvyšok bude smerovať do Európy. Do Európy bude pokračovať aj cez Grécko a Albánsko do južného Talianska. Cez morskú úžinu medzi Albánskom a Talianskom povedie po morskom dne. Predpokladá sa, že sa táto časť plynovodu uvedie do prevádzky v roku 2020. Plynovod TANAP, ktorý obchádza Rusko, nie je ešte dokončený. V nasledujúcich rokoch sa rozšíri o dve línie a jeho ročný prepravný výkon vzrastie na viac ako trojnásobok.


Pri križovaní D4 a D1 došlo k zásadnej zmene technického riešenia

BRATISLAVA. V prípade križovania diaľnice D4 a D1 došlo k zásadnej zmene technického riešenia. Národná diaľničná spoločnosť (NDS) by mala mať v tomto mesiaci vydané stavebné povolenie na túto zmenu. Uviedol to štátny tajomník rezortu dopravy Peter Ďurček na štvrtkovom zasadnutí parlamentného hospodárskeho výboru. "Križovatka D1/D4, tam došlo k zásadnej zmene technického riešenia kvôli problémom s majetkovoprávnym vysporiadaním a s odporom obcí, ktorých sa to dotýka, a záujmových združení, ale napriek tomu aj to nové technické riešenie počíta s tým, že by sa to malo stihnúť v pôvodných termínoch," priblížil. Pôvodné riešenie počítalo s tým, že najskôr postaví svoju časť na križovatke štát a koncesionár sa na to napojí. Svoju časť však po novom zrealizuje najprv koncesionár a NDS sa následne napojí. Súčasný návrh je taký, že D1 pôjde ponad D4. Ďurček skonštatoval, že práce na D1 sú spojené aj s dopravnými obmedzeniami, a je ich možné uskutočniť len v letných mesiacoch. Ak by sa to nestihlo realizovať v lete budúceho roka, bolo by to podľa jeho slov možné až v lete nasledujúceho roka. Zároveň by mali byť prijaté opatrenia, aby boli čo najmenej ovplyvnení vodiči. Ministerstvo dopravy a výstavby predstavilo vo štvrtok členom výboru správu o stave projektovej prípravy, výbere zhotoviteľa a procesu výstavby na prvej a druhej etape budovania križovatky D4/D1.


Česko zvyšuje vývoz do USA, od roku 2010 sa export zvýšil takmer na dvojnásobok

PRAHA. Na pozíciu najdôležitejšieho vývozného cieľa českých firiem mimo územia Európy sa posunuli Spojené štáty. Od roku 2010 sa vývoz z Česka do USA zvýšil takmer na dvojnásobok. V roku 2015 vyviezli české firmy do Spojených štátov tovar a služby za viac než 3,5 miliardy USD (3,29 miliardy eur). V korunovom vyjadrení to znamená dvojnásobok oproti roku 2010. Ako uviedol server E15.cz, do vyšších tržieb českých firiem sa však výrazne premietlo posilnenie americkej meny, ktorá v danom období postupne posilnila z 18 na 25 Kč za dolár. Dve tretiny českého vývozu pripadajú na výrobky, tretina na služby. Na celkovom českom exporte majú Spojené štáty ako cieľ podiel zhruba 2,5 %. Česi tam vyvážajú turbíny, motory, čerpadlá alebo pneumatiky. Dovoz do Českej republiky z USA sa pohybuje okolo 3 miliárd USD ročne. Spojené štáty okrem toho patria medzi piatich najväčších investorov v Česku. Od roku 1994 do roku 2015 americké spoločnosti investovali v Českej republike takmer 72 miliárd Kč (2,70 miliardy eur), čo pomohlo vytvoriť takmer 37.000 pracovných miest.


Priemerná mzda rástla v priemysle aj v predaji áut

Mzdy, naopak, klesali v komunikačných činnostiach a v stavebníctve.

BRATISLAVA. Priemerná nominálna mesačná mzda sa zvýšila v decembri 2016 medziročne v predaji a oprave motorových vozidiel o 17 % na 1115 eur, ubytovaní o 12 % na 727 eur, vybraných trhových službách o 6,9 % na 966 eur, maloobchode o 6,1 % na 674 eur, činnostiach reštaurácií a pohostinstiev o 5,7 % na 406 eur, veľkoobchode o 4,9 % na 1004 eur, doprave a skladovaní o 4,5 % na 958 eur a v priemysle o 1,9 % na 1065 eur. Klesla v informačných a komunikačných činnostiach o 9 % na 1880 eur a v stavebníctve o 3,3 % na 700 eur. Informoval o tom dnes Štatistický úrad (ŠÚ) SR. Priemerná reálna mesačná mzda v decembri 2016 medziročne vzrástla v predaji a oprave motorových vozidiel o 16,8 %, ubytovaní o 11,8 %, vybraných trhových službách o 6,7 %, maloobchode o 5,9 %, činnostiach reštaurácií a pohostinstiev o 5,5 %, veľkoobchode o 4,7 %, doprave a skladovaní o 4,3 % a v priemysle o 1,7 %. Znížila sa v informačných a komunikačných činnostiach o 9,2 % a v stavebníctve o 3,5 %. V roku 2016 v porovnaní s rokom 2015 sa mzda zvýšila v predaji a oprave motorových vozidiel o 7,2 % na 942 eur, ubytovaní o 6,3 % na 673 eur, veľkoobchode o 5,8 % na 879 eur, vybraných trhových službách o 5,1 % na 869 eur, maloobchode o 5,1 % na 635 eur, doprave a skladovaní o 5 % na 856 eur, činnostiach reštaurácií a pohostinstiev o 4,2 % na 395 eur, priemysle o 3,1 % na 995 eur a v stavebníctve o 3 % na 651 eur. Klesla len v informačných a komunikačných činnostiach o 2,1 % na 1747 eur. Reálna mesačná mzda v roku 2016 vzrástla medziročne v predaji a oprave motorových vozidiel o 7,7 %, ubytovaní o 6,8 %, veľkoobchode o 6,3 %, vybraných trhových službách a v maloobchode zhodne o 5,6 %, doprave a skladovaní o 5,5 %, činnostiach reštaurácií a pohostinstiev o 4,7 %, priemysle o 3,6 % a v stavebníctve o 3,5 %. Pokles bol len v informačných a komunikačných činnostiach o 1,6 %.


Arsenal prekvapujúco zaváhal, okrem Manchestru United postúpil i Southampton

Za United prvý raz v tejto sezóne nastúpil Schweinsteiger.

LONDÝN. Futbalisti Manchestru United a FC Southampton v stredu postúpili do semifinále anglického Ligového pohára. Hráči manchesterského klubu v domácom štvrťfinálovom zápase zvíťazili 4:1 nad tímom West Hamu United, po dva góly strelili Zlatan Ibrahimovič a Anthony Martial. Svojho premiérového štartu v drese domácich sa dočkal skúsený nemecký stredopoliar Bastian Schweinsteiger, nastúpil v 87. minúte. Tréner ManUtd José Mourinho bol pre trest na tribúne. V druhom stredajšom súboji štvrťfinále FC Southampton triumfoval na pôde londýnskeho FC Arsenal 2:0. Už skôr postúpili do semifinále Ligového pohára FC Liverpool a Hull. FC Arsenal - Southampton 0:2 (0:2)Góly: 13. Clasie, 38. Bertrand, Manchester United - West Ham 4:1 (1:1)Góly: 2. Ibrahimovič, 48. Martial, 62. Martial, 92. Ibrahimovič - 35. Fletcher


Indonézia: desať najkrajších miest, ktoré sa oplatí navštíviť

Indonézia sa rozprestiera na viac 17-tisíc ostrovoch, preto cestovateľom ponúka množstvo krásnych miest.

Nudiť sa nebudú ľudia hľadajúci oddych, ani tí s dobrodružnejšími povahami. Pozrite si to najlepšie, čo ostrovná krajina ponúka. Ubud je miesto pôžitkárov známe svojou pohodovou atmosférou. Vyhľadávajú ho najmä ľudia, ktorí uprednostňujú jógu, umelecké  vyžitie či kultúru. Zobudiť sa v izbe s výhľadom na zelené ryžové polia nie je v Ubude ničím výnimočným. Po rannej hodine jógy nasleduje návšteva múzeí (odporúčame Agung Rai Museum of Arts a Blanco Renaissance Museum), jedlo v niektorej z výborných reštaurácii a večer predstavenie tradičného balijského tanca. Dopriať si tiež môžete prechádzku po okolitých ryžových poliach, dobrú masáž či navštíviť opičí prales. Last Minute na Ubud >> Dôležitý prístav vo východnej časti Jávy je rušným mestom a zároveň východiskovým bodom pre turistov, ktorí smerujú k sopke Gunung Bromo. V meste stojí za návštevu symbol oslobodenia mesta Tugu Pahlawan a susediace múzeum, dokumentujúce boj za nezávislosť. Nachádza sa tu tiež továreň na výrobu populárnych klinčekových cigariet Sampoerna. Expozícia vás prevedie históriou a pozrieť sa môžete aj na to, ako sa ručne cigarety vyrábajú. Oddych hľadajte na plážach susedného ostrova Madura, ktorý spája s mestom most. Najväčšie mesto provincie Západná Sumatra je zväčša východiskovým bodom za ďalšími miestami v okolí. Mesto je preslávené svojou typickou kuchyňou, ktorá sa v Indonézii nazýva Makanan Padang. Za návštevu stojí farebné centrum, kde nájdete budovy z éry holandskej kolonizácie, čínsku štvrť či prístav. Za plážami musíte vycestovať mimo mesto. Najznámejšia je pláž Air Manis, záliv Bungus. Sumatru obývajú konzervatívnejší moslimovia, preto sledujte ich reakcie, plavky môžu vyvolať nevôľu miestnych. Neraz sú turisti nútení kúpať sa v tričku a legínach. Skúsení surferi smerujú na známe ostrovy Mentawai, ktoré sú preslávené jednými z najlepších vĺn na svete. Za kultúrou sa oplatí vycestovať do mestečka Bukittinggi, kde nájdete tradičné domy s názvom Rumah Gadang. Zoznámte sa s históriou hlavného mesta v Kota Tua, historickom starom meste, ktorého architektúra nesie viditeľný holandský vplyv. Nevynechajte prístav Sunda Kelapa či most Jembata Kota Intan. Kota Tua je tiež sídlom mnohých múzeí, napríklad Historické múzeum Jakarty, Múzeum umenia a keramiky či Museum Bank Mandiri, kde sa dozviete viac o histórii bankovníctva z čias holandskej kolonizácie. Indonézania sú veľmi pyšní na svoju históriu. Hrdinom, ktorí bojovali za nezávislosť krajiny postavili 132 metrov vysoký monument Monas (skratka z Monumen Nasional). Za zábavou choďte do Ancol Dream Park. V parku nájdete rôzne vodné atrakcie, delfíniu šou, kolotoče pre deti aj dospelých, zahráte si tu bowling či golf. Taman Mini Indonesia Indah je ďalší obľúbený areál, ktorý má zábavno-vzdelávací charakter. 30 provincí a viac ako 250 kultúr naprieč celou krajinou tu má zastúpenie v podobe typických budov, chrámov, múzeí, monumentov, divadiel či tématických záhrad. Last Minute na Jakartu >> Len hodinu cesty od Jakarty vám dobre padne chladnejšia klíma mesta Bogor. Najväčším ťahákom je Botanická záhrada, ktorú založili v roku 1817. Záhrada sa kvôli svojej veľkosti (až 87 hektárov) rozdeľuje na viac sekcií, ktoré sú inšpirované rôznymi kútmi sveta. Okrem vzácnej flóry nájdete v rozsiahlom areáli Prezidentský palác, laboratórium, ktoré sa v minulosti zaoberalo ochranou rastlín v ich prirodzenom prostredí, tajomný labyrint, holandský cintorín či zoologické múzeum. Bogor je tiež známy zaujímavými reštauráciami. Spomeňme napríklad Nicole’s Kitchen & Lounge s krásnym bielym interiérom, Rumah Air Restaurant na pobreží jazera, či Ah Poong, ktorá je tématicky rozdelená na viacero stravovacích jednotiek a aby ste sa k nim dostali, musíte prejsť cez jeden z dvoch mostov cez rieku. Východný sused Bali je známy krásnymi plážami v južnej časti ostrova. Za zmienku stoja Tanjung Aan, Seger Beach, či viac odľahlá Pink Beach s ružovým pieskom. Odhodlaní ľudia sa môžu podujať na 3-dňový výstup na sopku Gunung Rinjani, ktorá je stále činná. Last Minute na Lombok >> Počas obdobia kolonizácie patril Bandung Holanďanom, rovnako ako ďalšie mestá. Tí ho pomenovali “Parin van Java”, teda Paríž Jávy pre jeho umelecké a kultúrne bohatstvo. V Tempo Doeloe nájdete budovy z koloniálnych čias ako Gedung Sate, Villa Isola, ktorá v súčasnosti slúži ako hlavná budova lokálnej univerzity, Gedung Merdeka, Hotel Savoy Homann či Grand Hotel Preanger. Prebrázdiť miestne pamiatky môžete aj na štýlovom dvojposchodovom červenom autobuse, inšpirovanom tými londýnskymi. Bandung je obklopený krásnou prírodou, navštíviť môžete napríklad blízke parky Taman Hutan Raya a Taman Hutan Maribaya, kde nájdete horúce pramene, vodopády, či útesy s krásnymi výhľadmi. Last Minute na Bandung >> Počas návštevy Jávy nevynechajte obľúbené mesto Yogyakarta - kultúrne a umelecké centrum ostrova. Turisti sem smerujú najmä kvôli dvom chrámom, zapísaným v zozname kultúrneho dedičstva UNESCO. Prvý z nich je komplex hinduistických chrámov Prambanan, ktoré postavili v 9. storočí. Druhý je budhistický Borobudur, pochádzajúci z rovnakého obdobia ako Prambanan. Ak si chcete odniesť naozaj nezabudnuteľný zážitok, privstaňte si a pozorujte z Borobuduru východ Slnka. Lokálne trhy preveria vaše zjednávacie zručnosti, na miestnych vlnách zasa môžete skúsiť tie športové a naučiť sa surfovať. V noci to v Kute žije a zo všetkých strán sa ozýva hudba, ktorá láka ľudí do tanečných klubov. Last Minute na Kutu >> Svetový unikát, ktorým je Indonézia špecifická je výskyt veľkého jaštera Varana komodského. Kvôli jeho ochrane bol založený Komodský národný park. Návšteva národného parku a pozorovanie týchto zvierat je skvelý zážitok. Okolie ostrova je tiež známe farebnými koralovými útesmi, vyhľadávanými potápačmi či nadšencami šnorchľovania. Všetky výlety sú organizované z mesta Labuanbajo na západe Floresu. Kompletnú ponuku last minute zájazdov do Indonézie nájdete na našej stránke www.dovolenka.sme.sk.


Turecku pohrozili preskúmaním prípadov dočasne zadržiavaných novinárov

Doteraz po neúspešnom pokuse o prevrat zatkli a zadržali viac ako 43-tisíc osôb.

BRUSEL, ŠTRASBURG. Rada Európy (RE) vyslala v stredu varovanie Turecku v súvislosti so situáciou novinárov, ktorí sa ocitli v predbežnej zadržiavacej väzbe a ktorých situácia je "kritická". Vo varovaní sa uvádza, že Európsky súd pre ľudské práva (ESĽP) sa bude zaoberať ich prípadmi, ak im nebude poskytnuté právo odvolať sa. Generálny tajomník Rady Európy Thorbjörn Jagland pri príležitosti štvrtkovej návštevy tureckého ministra spravodlivosti Bekira Bozdaga v sídle tejto paneurópskej inštitúcie upozornil, že situácia zadržiavaných novinárov ale aj členov tureckého parlamentu "je kritická", lebo sa nachádzajú v celách dočasného zadržania už niekoľko mesiacov. Jagland svojmu hosťovi naznačil, že ak sa so situáciou dočasne zadržiavaných novinárov a poslancov nebude čo najrýchlejšie zaoberať turecký Ústavný súd, tak sa veci ujme Európsky súd pre ľudské práva so sídlom v Štrasburgu. Turecko je členom Rady Európy a musí rešpektovať, že jeho občania majú právo podávať štrasburskému súdu sťažnosti, týkajúce sa porušenia ich ľudských práv po vyčerpaní všetkých legálnych prostriedkov nápravy dostupných v ich krajine. Bozdag pripomenul, že v Ankare bol nedávno zriadený špeciálny sedemčlenný výbor, v ktorom sú zastúpení traja sudcovia zaoberajúci sa sťažnosťami ohľadne súdnych opatrení uplatnených v stave núdze. Tento výbor sa bude zaoberať aj sťažnosťami z radov členov občianskych združení a médií. Jagland upozornil Bozdaga, že tento výbor musí konať na nezávislej báze a dodržiavať právny rámec ESĽP. Po neúspešnom vojenskom prevrate z júla minulého roku turecká vláda v rámci núdzového stavu pristúpila k zatýkaniu v bezprecedentnom rozsahu. Doteraz bolo zatknutých a zadržaných viac ako 43-tisíc osôb.


Boeing pochybil pri komunikácii s varovným systémom v type MAX

Komunikácia Boeingu s regulátormi a verejnosťou nebola konzistentná, priznal Muilenburg.

PARÍŽ. Generálny riaditeľ Boeingu Dennis Muilenburg uviedol, že jeho firma urobila "chybu pri zaoberaní sa problematickým varovným systémom v pilotnej kabíne stroja 737 Max predtým, ako pri dvoch nehodách zahynulo 346 ľudí, a sľúbil transparentnosť v čase, keď sa výrobca lietadiel snaží získať opätovné povolenie na prevádzku týchto lietadiel. Pred parížskym leteckým salónom Muilenburg novinárom povedal, že komunikácia Boeingu s regulátormi, zákazníkmi a verejnosťou "nebola konzistentná. A to je neakceptovateľné". Americký Federálny letecký úrad (FAA) obviňuje Boeing z toho, že regulátorom viac ako rok nepovedal, že ukazovateľ bezpečnosti v pilotnej kabíne nefungoval tak, ako mal. Boeing a FAA však uviedli, že varovné svetielko nebolo rozhodujúce pre letovú bezpečnosť. Nie je ale jasné, či by si haváriám dalo predísť, ak by varovanie v pilotnej kabíne riadne fungovalo. Muilenburg vyjadril presvedčenie, že americkí a všetci zahraniční regulátori ešte ku konca tohto roka opäť povolia lety stroja Boeing 737 Max. Zaručeniu, že lietadlo Max je bezpečne "budeme venovať potrebný čas", dodal Muilenburg. Generálny riaditeľ divízie komerčných lietadiel Boeingu Kevin McAllister sa ospravedlnil rodinám obetí havárií stroja 737 Max v Indonézii a Etiópii. Novinárom na parížskom leteckom salóne povedal, že sú veľmi smutní zo strát na životoch pri nehode stroja spoločností Lion Air a Ethiopian Airlines. Zdôraznil, že firma usilovne pracuje, aby sa z chyby poučila, ale nevyjadril sa k problému, kedy stroj Max bude môcť opäť lietať.


Prezident Kiska vymenoval 23 sudcov bez časového obmedzenia

Tvoria ďalšiu skupinu, ktorá prešla prísnejším výberom, novozavedeným preverovaním sudcovskej spôsobilosti.

BRATISLAVA. Do slovenskej justície prídu ďalšie sudcovské posily. Prezident Andrej Kiska vo štvrtok v Bratislave slávnostne vymenoval 23 sudcov bez časového obmedzenia. Noví sudcovia si prevzali dekrét o vymenovaní a do rúk prezidenta zložili slávnostný sľub. Novými sudcami sa stali Mária Bačová (Okresný súd Trenčín), Martin Bekeš (OS Martin), Miroslava Belašičová (OS Pezinok), Lenka Benčová (OS Prešov), Renata Ďurková (OS Trebišov), Michal Eliaš, Marek Filo (obaja OS Trnava), Ľudmila Hricková (OS Piešťany). Tiež Barbara Michalková (OS Bardejov), Katarína Petráň Vinczeová (OS Rimavská Sobota), Miroslava Šibíková (OS Nové Mesto nad Váhom), Eva Širilová (OS Trenčín), Pavol Uhrík (OS Pezinok) a Rastislav Žigo (OS Malacky). Bratislavské súdy ďalej posilní deväť nových sudcov - Martina Bollová, Katarína Mužilová (obe OS Bratislava II), Nina Dubovská, Ľudmila Jančovičová, Juraj Kapinaj (všetci OS Bratislava III), Alžbeta Marková, Martina Vančová (obe OS Bratislava IV), Mária Moskvičová, Eva Vallová (obe OS Bratislava V). Kiska v prejave pripomenul, že štát sa môže považovať za právny len vtedy, ak dokáže chrániť práva každého človeka, ktorý sa spolieha na jeho pevné princípy a účinný výkon spravodlivosti. Uviedol, že by bolo pre spoločnosť nešťastím, keby nastupujúca sudcovská generácia nenašla spôsob, ako zmeniť pohľad verejnosti na prácu slovenských súdov. "Je pred vami množstvo práce. Slovenská justícia sa, žiaľ, nevie dostať zo začarovaného kruhu hlbokej nedôvery verejnosti, ktorá je nepochybne aj dôsledkom širšej nedôvery ľudí v systém spravodlivosti, fungovanie štátu a jeho inštitúcií na Slovensku," pripomenul. Táto výzva podľa hlavy štátu od nových sudcov vyžaduje byť generáciou otvorených, trpezlivých, s pokorou a rešpektom k občanom komunikujúcich profesionálov. Prezident zopakoval výzvu, ktorú už predniesol pri príležitosti vymenovania nových sudcov minulý mesiac. Pripomenul, že už na budúci týždeň slovenskú justíciu čaká udalosť roka - keď sudkyne a sudcovia budú voliť svojich zástupcov v Súdnej rade SR - najvyššej inštitúcii všeobecného súdnictva. Na týchto voľbách sa pritom zúčastnia už aj dnes menovaní sudcovia. "Budete si vyberať ľudí, ktorí vás budú reprezentovať smerom k verejnosti. Podľa ich konania, správania sa, podľa ich rozhodnutí v Súdnej rade, podľa ich rešpektu k zákonom a pravidlám bude verejnosť na Slovensku posudzovať vás všetkých," zdôraznil novým tváram justície prezident. "Myslím, že najlepšou odpoveďou na nedôveru verejnosti aj snahu politikov neprimerane zasahovať do vašej práce preto bude, keď nám pôjdete príkladom. A zvolíte si reprezentantov, ktorí budú vašej profesii rodiť česť a dobré meno," doplnil. Vymenovaní sudcovia tvoria ďalšiu skupinu, ktorá prešla prísnejším výberom, novozavedeným preverovaním sudcovskej spôsobilosti. V prevažnej miere neobsadia nové sudcovské miesta, ale posty uvoľnené najčastejšie odchodmi do dôchodku. Naposledy prezident SR menoval 18 sudcov bez časového obmedzenia 24. apríla tohto roka. Slávnostný akt sa uskutočnil za prítomnosti štátnej tajomníčky ministerstva spravodlivosti Moniky Jankovskej a predsedníčky Najvyššieho súdu SR Daniely Švecovej. Medzi vymenovanými nie sú dvaja sudcovia, ktorí majú nastúpiť na Okresný súd Spišská Nová Ves. Tu prezident konštatoval nezákonnosť pri výberovom konaní a kandidátov vrátil naspäť Súdnej rade. Rade sa nepodarilo koncom apríla prijať v tejto veci platné uznesenie. Návrh na menovanie dvojice kandidátov mala jej kancelária opätovne doručiť hlave štátu. Podľa riaditeľa Tlačového a komunikačného odboru Kancelárie prezidenta SR Romana Krpelana tak však zatiaľ ešte neurobila.


Holandské úrady zatkli štvoricu mužov, podozrievajú ich z terorizmu

Medzi zadržanými je jeden Švéd a traja Holanďania.

ROTTERDAM. Holandská polícia zadržala štyroch ľudí, ktorí sú podozriví z terorizmu. Informovali o tom v utorok holandské médiá, ktoré sa odvolávali na holandskú prokuratúru. Vo vyhlásení prokuratúry sa uvádza, že holandské úrady síce nemajú konkrétnu informáciu, ktorá by poukazovala na možný útok, ale s cieľom predísť mu sa prokuratúra a polícia rozhodli "eliminovať riziko". "Akýkoľvek náznak je dostatočným dôvodom na zásah," uvádza sa v stanovisku. K zadržaniu štvorice podozrivých vo veku od 21 do 30 rokov došlo ešte v nedeľu v Rotterdame. Medzi zadržanými je jeden Švéd a traja Holanďania, informoval spravodajský web NL Times. Informáciu o možnom prepojení švédskeho občana s terorizmom dostali holandské úrady od zahraničných bezpečnostných orgánov, pričom v Holandsku ho zadržali v nedeľu po jeho návrate zo Štokholmu. Všetci zadržaní sú vo väzbe a podrobujú sa ďalším výsluchom. Okrem toho holandská polícia uskutočnila na viacerých adresách domové prehliadky, pričom však zbrane ani výbušniny nenašla. Polícia však zhabala viacero dátových nosičov.


Streľba v tureckom rezorte si vyžiadala život mladého muža

ANKARA. Jedného mŕtveho a štyroch zranených si vyžiadala streľba blízko dvoch diskoték v populárnom turistickom stredisku v Turecku. Informovala o tom v nedeľu stránka bbc.com. Strelec sa priblížil k plážovým diskotékam v meste Bodrum a začal strieľať na náhodné obete. V čase útoku sa na pláži nachádzali stovky ľudí. Podľa televíznej stanice CNN Türk zastrelenú obeť identifikovali ako 18-ročného zamestnanca rezortu Furkana Saya, ktorý po prevoze do nemocnice skonal na následky viacerých strelných rán. Útočník z miesta činu ušiel v aute a momentálne po ňom prebieha pátranie. Slovenské ministerstvo zahraničných vecí v pondelok prostredníctvom tlačového oddelenia uviedlo, že medzi zranenými nie sú slovenskí občania.


Sever Cypru zasiahli opakované výbuchy, horel muničný sklad

Výbuchy si nevyžiadali obete na životoch.

ANKARA, NIKÓZIA. Opakované výbuchy zasiahli vo štvrtok krátko po polnoci vojenskú oblasť v pobrežnom meste Girne v severnej časti Cypru. Informovala o tom na svojej webovej stránke tlačová agentúra Anadolu. Cyperskí Turci evakuovali po výbuchoch, ktoré zapríčinil požiar v armádnom sklade, obyvateľov jednej dediny. Výbuchy si nevyžiadali žiadne obete na životoch. S odvolaním sa na vyhlásenie severocyperských úradov o tom informovala agentúra AP. Minister zahraničných vecí cyperských Turkov Kudret Özersay na Facebooku informoval, že požiar je už pod kontrolou, avšak spôsobil výpadok v zásobovaní elektrickou energiou v oblasti šesť kilometrov východne od Girne. Özersay ďalej uviedol, že niekoľko osôb utrpelo rezné poranenia od rozbitého skla. Severocyperské médiá v tejto súvislosti informovali, že skupinke turistov z neďalekého hotela museli ošetriť ľahké zranenia. Mesto Girne leží na území Severocyperskej tureckej republiky, ktorá nie je uznaná zo strany medzinárodného spoločenstva s výnimkou Tureckej republiky.


Britská banka čelí podozreniam z manipulácií kľúčovou sadzbou

Pre manipulácie so sadzbou už úrady vymerali viacerým bankám miliardové pokuty.

LONDÝN. Britská centrálna banka čelí podozreniam z účasti na manipuláciách s kľúčovou sadzbou na londýnskom medzibankovom trhu. Informoval o tom verejnoprávny vysielač BBC. Odvoláva sa pritom na záznam z komunikácie medzi predstaviteľmi komerčnej banky Barclays, ktorý údajne naznačuje snahu Bank of England umelo ovplyvňovať sadzbu Libor. Pre manipulácie so sadzbou, ktorá celosvetovo ovplyvňuje úroky z finančných transakcií rádovo v biliónoch eur, už regulačné úrady vo Veľkej Británii a USA vymerali viacerým popredným bankám miliardové pokuty. V reakcii na správu BBC vyzval labouristický poslanec John McDonnell na vyšetrenie kauzy. “Toto je mimoriadne vážne zistenie, ktorá spochybňuje skoršie ubezpečovania Bank of England o jej úlohe v škandále so sadzbou Libor,” povedal opozičný politik. Centrálna banka pre BBC uviedla, že v období, na ktoré sa vzťahujú podozrenia, sadzba Libor nebola regulovaná a pri minulých vyšetrovaniach kauzy spolupracovala.


Volkswagen Slovakia čaká kľúčový rok, rozhodne sa o jeho budúcnosti

Vedenie bratislavského závodu predstavilo Plán 2025.

BRATISLAVA. Najväčší slovenský výrobca automobilov Volkswagen Slovakia má pred sebou kľúčový rok, počas ktorého sa rozhodne o jeho budúcnosti. Uviedli to na stredajšej tlačovej konferencii predstavitelia vedenia spoločnosti. Cieľom vedenia je uchádzať sa o ďalší model pre bratislavský závod, ktorý by dlhodobo zabezpečil pracovné miesta. Preto v stredu predstavilo Plán 2025, ktorý zahŕňa zvýšenie efektivity bratislavského závodu o 30 percent do uvedeného roku. Plán 2025 je iniciatíva spájajúca všetky aktivity Volkswagen Slovakia, ktoré pomáhajú zvýšiť atraktivitu a konkurencieschopnosť spoločnosti pri rozhodovaní o pridelení výroby nového produktu na koncernovej úrovni. Patria sem tri piliere, na ktoré sa bratislavská automobilka aktuálne sústreďuje. „Jedným z kľúčových faktorov pri rozhodovaní o pridelení výroby je efektivita. Našou úlohou je sústrediť sa po fáze obrovských investícií a viacerých nábehov na sériovú výrobu s jasným zreteľom na cieľ značky, zvýšiť efektivitu podniku do roku 2025 o 30 percent. VW SK si predsavzal naplniť ho z veľkej časti už v rokoch 2019 – 2020,“ uviedol predseda predstavenstva a člen predstavenstva pre technickú oblasť vo Volkswagen Slovakia Oliver Grünberg. Ďalším pilierom sú priemyselné vzťahy a spoluzodpovednosť sociálnych partnerov za budúcnosť spoločnosti. „Veríme, že spoločne dosiahneme takú dohodu, vďaka ktorej zostaneme aj naďalej dobrým a sociálnym zamestnávateľom a zároveň budeme stabilným a konkurencieschopným partnerom pre našich koncernových zákazníkov,“ dodal Grünberg. K zvýšeniu atraktivity bratislavského závodu v koncerne by prispelo aj zlepšenie podnikateľského prostredia na Slovensku. „Volkswagen Slovakia víta každú aktivitu a opatrenie, ktoré zlepší podnikateľské prostredie na Slovensku, a tým podporí stabilitu pracovných miest,“ vysvetlil Grünberg. Volkswagen Slovakia vyrobil na Slovensku od roku 1991 viac ako 5,5 milióna vozidiel. Je pilierom slovenského exportu a zároveň aj najväčším súkromným zamestnávateľom v krajine. Volkswagen Slovakia je spolu so svojimi zamestnancami najväčším prispievateľom do verejných rozpočtov, len za rok 2017 odviedol na daniach a odvodoch približne 250 miliónov eur. Spoločnosť preinvestovala na Slovensku od svojho vzniku už vyše 4,5 miliardy eur. Vyrába automobily Volkswagen Touareg, Audi Q7, Audi Q8, Porsche Cayenne, Porsche Cayenne Coupé, Volkswagen up!, Volkswagen e-up!, SEAT Mii, ŠKODA Citigo. Okrem vozidiel produkuje prevodovky, komponenty pre prevodovky, podvozky a motory, ako aj zariadenia používané pri výrobe vozidiel.


Dubrovník obmedzí počet turistov, láka ich mesto z Hry o tróny

Kým počet turistov v meste rastie, počet miestnych neustále klesá.

BRATISLAVA. Turistický nápor v chorvátskom meste Dubrovník začína byť v poslednej dobe neudržateľný. Do mesta láka ľudí najmä seriál Hra o tróny, ale tiež filmy ako Hviezdne vojny či Robin Hood. Starosta mesta Mato Franković chce preto zaviesť reguláciu, ktorá by obrovský prílev turistov obmedzila. Informáciu priniesol web idnes.cz. Do mesta začal chodiť výraznejšie vyšší počet turistov už v roku 2011, keď spoločnosť HBO odvysielala prvú časť spomínaného seriálu. Minulý rok v auguste si vstupenky na mestské hradby kúpilo viac ako desaťtisíc návštevníkov denne. Starosta chce ich počet znížiť na štyritisíc. Mesto podľa Frankovića potrebuje "zresetovať" po období nekontrolovaného nárastu turistov. „Niektoré výletné linky s mojím plánom nebudú súhlasiť, ale mojim hlavným cieľom je zaistiť kvalitný zážitok pre návštevníkov a kvalitu života, čo v súčasnej situácii nejde,“ povedal starosta. Kým počet turistov rastie, počet obyvateľov mesta neustále klesá. V roku 1991 tu malo trvalý pobyt päťtisíc ľudí, dnes to je podľa idnes.cz už len 1157 ľudí. Aj UNESCO minulý rok varovalo, že svetové dedičstvo Dubrovníka je ohrozené.


Luxemburský minister: Problém írskych hraníc vyrieši len zázrak

EÚ aj Johnson musia načrtnúť hrozby brexitu bez dohody, uviedol Asselborn.

BERLÍN. Musel by sa stať zázrak, aby Európska únia a Británia našli riešenie problému írskych hraníc a vyhli sa brexitu bez dohody. Vo štvrtok to povedal luxemburský minister zahraničných vecí Jean Asselborn. "Zázraky nemožno nikdy vylúčiť, ja som však skeptický, že nás zrazu osvieti a prídeme na niečo, čo zaručí, že Írsko nebude mať tvrdú hranicu a EÚ bude mať zároveň kontrolu nad tým, čo vstupuje na jej trh," povedal Asselborn nemeckej verejnoprávnej stanici Südwestrundfunk (SWR). "Nie som presvedčený o tom, že dnes s istotou môžeme povedať, že sa blíži brexit bez dohody, musíme však načrtnúť hrozby brexitu bez dohody, čo by mal spraviť aj Boris Johnson," dodal Asselborn. Britský premiér Boris Johnson chce s EÚ uzavrieť novú dohodu, nesúhlasí totiž so znením tej, ktorú s Bruselom uzavrela jeho predchodkyňa v úrade Theresa Mayová. Na dohode mu prekáža najmä tzv. írska poistka. Predstavitelia EÚ však opakovane vyhlásili, že táto dohoda sa už otvárať nebude. Na základe tzv. írskej poistky by pre Severné Írsko po odchode Británie z EÚ dočasne platili odlišné podmienky obchodovania s EÚ než tie, ktoré by sa týkali zvyšku Spojeného kráľovstva. Tento "záložný plán" pre Írsko však nie je časovo ohraničený a veľká časť britských zákonodarcov ho vníma ako pascu, ktorá ich krajinu navždy zviaže obchodnými pravidlami Únie a znemožní Londýnu uzatvárať samostatné obchodné dohody s partnermi vo svete. Ak však Británia odíde z EÚ bez dohody 31. októbra, čo Johnson pripúšťa ako realistickú alternatívu, írska poistka do platnosti nevstúpi.


Súčasná legislatíva dostatočne postihuje antisemitizmus

Rezort spravodlivosti poskytok analýzu v spolpráci s Alianciou pre pripomínanie holokaustu.

BRATISLAVA. Definícia antisemitizmu je podľa ministerstva spravodlivosti SR dostatočne zabezpečená súčasnou legislatívou. Na Slovensku to zastrešuje trestný zákon, ktorý hovorí o popieraní a schvaľovaní holokaustu, zločinov politických režimov a zločinov proti ľudskosti či hanobení rasy. Menej závažné formy antisemitského správania sa postihujú ako priestupky extrémizmu v rámci zákona o priestupkoch. Vyplýva to zo záverov Analýzy Ministerstva spravodlivosti SR k súladu právneho poriadku SR s pracovnou definíciou antisemitizmu vypracovanej Medzinárodnou alianciou pre pripomínanie holokaustu (IHRA). Informatívny materiál tiež konštatuje, že z legislatívneho hľadiska a z pohľadu princípu právnej istoty by bolo zavedenie definície možné osobitným, deklaratórnym zákonom, ktorým by Národná rada SR odsúdila antisemitizmus a stanovila by preň danú definíciu. „Prijatie takéhoto zákona by mohlo mať politický význam, avšak na vyšetrovanie a trestné stíhanie trestných činov extrémizmu by to vplyv nemalo. Odporúčame preto, aby bola definícia využívaná najmä na účely vzdelávania relevantných aktérov, vrátane prokuratúry a súdov, polície a ďalších,“ uvádza sa v informatívnom materiáli, ktorý na rokovanie vlády predkladá rezort spravodlivosti. Národná rada SR svojim uznesením z 28. novembra 2018 prijala definíciu antisemitizmu vypracovanú Medzinárodnou alianciou pre pripomínanie holokaustu (IHRA) v znení „Antisemitizmus je také vnímanie Židov, ktoré sa môže prejaviť ako nenávisť k Židom. Rétorické a fyzické prejavy antisemitizmu sú namierené proti židovským alebo nežidovským jednotlivcom a/alebo ich majetku, proti inštitúciám židovskej komunity a náboženským ustanovizniam.“ Zároveň okrem iného uložila vláde, aby vykonala analýzu právneho poriadku Slovenskej republiky a v prípade potreby pripravila legislatívne návrhy príslušných právnych predpisov tak, aby v činnosti a pri rozhodovaní orgánov verejnej moci Slovenskej republiky bola rešpektovaná uvedená definícia.Právny poriadok Slovenskej republiky aktuálne používa pojem „antisemitizmus“ v troch zákonoch. "V zákone o dotáciách v pôsobnosti ministerstva spravodlivosti je pojem súčasťou názvu ľudskoprávnej dotačnej schémy a predchádzanie antisemitizmu patrí medzi dotačné účely. Zákon o zriadení Slovenského národného strediska pre ľudské práva v platnom znení ukladá stredisku zbierať a poskytovať informácie o rasizme, xenofóbii a antisemitizme. V novom znení, ktoré je predložené do národnej rady sa navrhuje, aby realizovalo výskumy, prieskumy a monitoring v oblasti ľudských práv všeobecne. Tretí, zákon o protifašistickom odboji, postavení a pôsobnosti Slovenského zväzu protifašistických bojovníkov hovorí, že medzi úlohy zväzu patrí verejne vystupovať proti extrémnym silám propagujúcim nacionalizmus, šovinizmus, rasizmus, antisemitizmus, neofašizmus, neonacizmus, neoľudáctvo a xenofóbiu,“ približuje informatívny materiál. Všetky tri zákony sa týkajú práce inštitúcií zameraných na presadzovanie ľudských práv, respektíve boj proti fašizmu, preto podľa ministerstva spravodlivosti nie je potrebné, aby obsahovali definíciu pojmu antisemitizmus. Pracovná definícia antisemitizmu nebola prijatá ako právny text. Podľa rezortu spravodlivosti by jej zavedenie do legislatívy trestného práva, bolo problematické z viacerých dôvodov. „Trestné právo v Slovenskej republike nepoužíva kategorizačné pojmy (rasizmus, antisemitizmus, xenofóbia), ale chráni pred nenávistnými prejavmi, osobitne trestnými činmi extrémizmu, pod ktoré spadá konanie opísané v definícii, či už v priestupkovej alebo trestnej rovine, a to či už je motiváciou páchateľa židovská etnicita, alebo židovské náboženstvo. Trestný zákon už teraz takéto konanie upravuje širšie, napríklad nerozlišuje, či motiváciou páchateľa bola skutočná alebo domnelá príslušnosť k etniku alebo náboženstvu. Definícia používa pre trestné právo príliš neurčité pojmy ako „isté vnímanie“ či „môže sa prejaviť ako nenávisť,“ vysvetľuje materiál.


Párik homosexuálnych tučniakov si v zoo adoptoval vajíčko

Vajíčko dali tučniakom po tom, ako sa spolu snažili svedomito vysedieť kameň.

BERLÍN. Páru tučniakov-gayov darovali v berlínskej zoologickej záhrade vajíčko, aby sa mohli stať rodičmi po tom, ako sa spolu snažili svedomito vysedieť kameň. V piatok o tom informovala tlačová agentúra AFP. Vajíčko, ktoré začal homosexuálny pár vysedávať, pochádzalo od iného páru tučniakov, ktorí "v posledných rokoch spolu nevychádzali na 100 percent, následkom čoho svoje vajíčka často poškodili," uviedol jeden zo zamestnancov zoo. Desaťročné tučniaky bielolíce, známe ako Skipper a Ping, boli podľa jeho názoru ako adoptívni rodičia "skvelou" voľbou. Zamestnanci zoo si nie sú istí, či je vajíčko oplodnené, ale ak by sa z neho vyliahlo mláďa, išlo by v berlínskej zoo o prvý takýto prípad za viac ako 20 rokov. Homosexuálne páry nie sú u tučniakov podľa AFP ničím výnimočným a boli zaznamenané v zoologických záhradách aj vo voľnej prírode.


Matečná: Väčšinu z požiadaviek nespokojných farmárov sme splnili

Matečnú mrzí, že ju nepozval na stretnutie prezident Andrej Kiska, aby mohla niekoré veci vysvetliť.

BRATISLAVA. Jedenásť z 18 bodov Košickej výzvy, pod ktorú sa podpísali nespokojní farmári, je už podľa ministerky Matečnej splnených súčasnými zákonmi a novelami, ďalšie sú v príprave, alebo sú nerealizovateľné. Matečná to vyhlásila v stredu po tom, ako sa neuskutočnilo stretnutie s farmármi, ktorí prišli v utorok (19.6.) do Bratislavy aj na traktoroch. "Mrzí ma, že pozvanie na rokovanie za účasti zástupcov farmárov odmietli," konštatovala s tým, že čas na rýchlo zvolané stretnutie si našli aj ďalšie organizácie v rezorte. Povedala, že bude uvažovať o nejakej možnosti, aby sa s nimi stretla a vo štvrtok (21.6.) dá stanovisko. Rezort navrhol v stredu farmárom, že bude rokovať s ich zástupcami z dôvodu kapacity vhodnej miestnosti. Zdôraznila, že predtým, ako ľudia pôjdu do ulíc, treba najprv diskutovať. Ministerka informovala, že sa stretla s jedným farmárom, ktorý mal problém s náhradným pozemkom. K premiérovi Petrovi Pellegrinimu (Smer) uviedla, že práve od jej stretnutia s farmármi očakával riešenia niektorých sporných otázok. K slovám prezidenta SR Andreja Kisku povedala, že dotácie na užívanú plochu upravuje európske právo, a to je nadradené národnej legislatíve. Podľa nej je škoda, že ju nepozval, aby niektoré veci vysvetlila a mohlo sa takto dávno predísť problémom. Prezident má byť podľa nej nestranný.


Futbalisti Lille remizovali v Štrasburgu, Jakubech bol tradične na lavičke

PARÍŽ. Futbalisti AS St. Etienne zvíťazili v piatkovom zápase 26. kola Ligue 1 na pôde Dijonu 1:0. V druhom stretnutí remizoval domáci Štrasburg s Lille, na lavičke hostí sedel už tradične slovenský brankár Adam Jakubech. Gól: 64. Subotič Góly: 68. Goncalves - 42. Ikone /brankár Adam Jakubech (Lille) bol na lavičke náhradníkov/


Cibulková v Tokiu skončila, zápas v treťom sete skrečovala

Dominika Cibulková nedohrala zápas s Wozniackou.

BRATISLAVA. Slovenská tenistka Dominika Cibulková skrečovala štvrťfinálový zápas proti Dánke Caroline Wozniackej na turnaji WTA v Tokiu. Garbine Muguruzová-Blancová (Šp.-1) - Caroline Garciová (Fr.-9) 6:2, 6:4 Angelique Kerberová (Nem.-7) - Karolína Plíšková (ČR-2) 7:6 (5), 7:5 Anastasia Pavľučenkovová (Rus.) - Barbora Strýcová (ČR) 5:7, 6:3, 6:1 Caroline Wozniacka (3-Dán.) - Dominika CIBULKOVÁ (5-SR) 3:6, 7:6 (5), 3:1 - skreč Slovenská jednotka odstúpila za stavu 6:3, 6:7 (5), 1:3 a 15:30 v treťom sete pre zranenie stehenného svalu. V druhom dejstve nevyužila v dvanástom geme dva mečbaly. Cibulková hneď v úvodnej hre stratila svoje podanie, následne však získala štyri gemy v sérii a prvý set získala. V druhom dejstve nevyužila slovenská jednotka trikrát výhodu brejku, no za stavu 5:5 čistou hrou prelomila podanie Wozniackej a išla servovať na víťazstvo v zápase. Nepremenila však dva mečbaly a Dánka si vynútila tajbrejk, v ktorom slávila úspech. Cibulková začala mať problémy s pohybom, bolesti stehenného svalu sa u nej stupňovali a za stavu 1:3 zápas skrečovala. Dánka upravila vzájomnú bilanciu so Slovenkou na 10:4 a stále živí šancu na obhajobu titulu v Tokiu. V semifinále sa stretne s najvyššie nasadenou Španielkou Garbine Muguruzovou Blancovou.


Autobus v Číne narazil do steny tunela, zahynulo najmenej 36 ľudí

PEKING. Pri nehode autobusu na severozápade Číny zahynulo minimálne 36 ľudí a ďalších 13 utrpelo zranenia. Informovali v piatok štátne médiá. Medzi obeťami sú aj dve deti.Diaľkový autobus narazil do steny na vjazde do diaľničného tunela. Nehoda sa stala krátko pred polnocou v provincii Ša-an-si. Autobus s kapacitou 51 osôb smeroval z Čcheng-tu, hlavného mesta juhozápadnej provincie S'-čchuan, do Luo-jen v strednej Číne.Minister verejnej bezpečnosti Kuo Šeng-kchun nariadil urýchlené vyšetrenie nehody.Nehody na diaľniciach sú v Číne pomerne časté. Dôvodmi sú najmä vysoká rýchlosť, agresívna jazda a nedodržanie bezpečnej vzdialenosti. Svetová zdravotnícka organizácia odhaduje, že v pevninskej Číne ročne zahynie na cestách asi 260-tisíc ľudí.


Americkí zamestnávatelia prijali v máji viac ľudí, ako sa čakalo

Ekonómovia predpovedali, že miera nezamestnanosti v USA zostane v máji na aprílovej úrovni.

WASHINGTON. Americkí zamestnávatelia vytvorili v máji viac nových pracovných miest, ako ekonómovia očakávali. Vyplýva to z údajov inštitútu ADP, ktorý mapuje prírastok nových miest v súkromnom sektore. Konkrétne, súkromní zamestnávatelia USA vytvorili minulý mesiac po očistení od sezónnych vplyvov až 253.000 nových miest. Ekonómovia pritom očakávali, že firmy v máji prijmú len 170.000 ľudí. Z údajov ADP ďalej vyplýva, že malé firmy pridali v máji 83.000 nových miest, stredne veľké podniky prijali 113.000 a veľké firmy zamestnali 57.000 nových ľudí. ADP zároveň uverejnil revidované údaje za apríl, ktoré ukázali, že súkromní zamestnávatelia neprijali 177.000, ale len 174.000 nových pracovníkov. Ekonómovia tiež predpovedali, že miera nezamestnanosti v USA zostane v máji na aprílovej úrovni 4,4 %.


V Budapešti sa odohrá slovenské derby, Horanský nastúpi vo štvrťfinále proti Molčanovi

Slovenský tenista zdolal Taliana Baldiho.

BUDAPEŠŤ. Slovenský tenista Filip Horanský nasadený ako dvanásty zvíťazil vo štvrtkovom zápase osemfinále dvojhry na turnaji ATP Challenger Tour Hungarian Challenger Open v maďarskej Budapešti, keď zdolal siedmeho nasadeného Taliana Filippa Baldiho 3:6, 6:2, 6:1. Vo štvrťfinále ho čaká slovenské derby proti Alexovi Molčanovi. Filip Horanský (SR-12) - Filippo Baldi (Tal.-7) 3:6, 6:2, 6:1


Tempo predaja nehnuteľností sa zrejme spomalí

BRATISLAVA. Reálne dôsledky novej regulácie Národnej banky Slovenska ukáže čas. Je však veľmi pravdepodobné, že predajné tempo, aké v poslednej dobe realitný trh zažíval, sa spomalí. Uviedol to tajomník Realitnej únie SR Mojmír Plavec. Podľa únie prístup k novej nehnuteľnosti bude značne obmedzený najmä pre ľudí v Bratislave a Košiciach, kde im banka požičia na vlastné bývanie menej peňazí. Záujemcovia o bývanie budú musieť pri kúpe čoraz viac disponovať vlastnými prostriedkami. "Maximálna suma, ktorú od banky na nové bývanie dostanú, sa obmedzí stropom 8-násobku čistého ročného príjmu žiadateľa o hypotekárny úver a bude prestavovať najviac 80 % celkovej ceny nehnuteľnosti," vysvetlil analytik Vladimír Kubrický. Na základe údajov Realitného barometra prepočítali, aký veľký byt si záujemca bude môcť dovoliť v jednotlivých krajských mestách. Jednotlivec s hrubým príjmom 1000 eur a za predpokladu, že má nasporených 20 percent z ceny nehnuteľnosti si v Bratislave môže kúpiť 1-izbový byt s výmerou 35 štvorcových metrov. "Keby žil v Trenčíne či Prešove, dokáže si kúpiť takmer 80 štvorcových metrov, teda nadobudnúť 3-izbovú nehnuteľnosť," spresnil Kubrický. Z porovnania vyplýva, že za rovnakú sumu si budú môcť záujemcovia o nehnuteľnosť od 1. júla dovoliť v rôznych častiach Slovenska rozlične veľké byty, uzatvára Kubrický.


Rodičia investovali do lyžiarskej kariéry Petry Vlhovej vyše milióna eur

Rozpočet ovplyvnia ďalší odborníci v tíme a rozšírenie súťažného programu.

BRATISLAVA. Rodičia Petry Vlhovej do nej od začiatku lyžiarskej kariéry investovali vyše milióna eur. Spočítal to jej manažér Richard Galovič, ktorý to potvrdil v rozhovore pre denník Šport. "Vlhovci investovali do svojej dcéry od jej prvého zaradenia do mládežníckeho reprezentačného družstva Slovenska až do predminulej sezóny, v ktorej ešte financovali významnú časť jej rozpočtu, viac ako milión eur. Je to aj dôsledok toho, že na Slovensku nemáme utvorený štátny podporný systém pre deti, aby mohli rozvíjať svoj talent," povedal Galovič. V práve skončenej sezóne 23-ročná Vlhová nielen potvrdila príslušnosť k slalomovej svetovej špičke, ale stala sa tiež akýmsi objavom súťažnej zimy v obrovskom slalome. V najtechnickejšej disciplíne vyhrala troje preteky Svetového pohára aj majstrovstvá sveta. Celkovo sa zo svetového šampionátu vo švédskom Aare vrátila domov s kompletnou medailovou zbierkou (1-1-1) a na konci sezóny v bojoch o krištáľové glóbusy vo Svetovom pohári jej meno svietilo na druhom mieste v celkovom poradí SP, v hodnotení slalomu aj obrovského slalomu. Vo všetkých troch prípadoch ju predstihla iba fenomenálna Američanka Mikaela Shiffrinová. "V tejto sezóne sme boli prvýkrát v situácii, že rozpočet tímu sme mali naplnený už pred jej začiatkom, Počas súťaží sme nemuseli riešiť ekonomické otázky. V najbližšej sezóne by sme mali ukončiť budovanie realizačného tímu, do ktorého pribudnú ďalší dvaja odborníci. Bude to znamenať popri rozšírení súťažného programu zvýšenie rozpočtu o približne 100 000 eur," skonštatoval Richard Galovič. Skúsený športový manažér, ktorý sa v minulosti zviditeľnil na tomto poste aj v Slovenskej kanoistike či v armádnom stredisku VŠC Dukla Banská Bystrica, kde bol dokonca riaditeľom, tvrdí, že Ski team Vlha momentálne funguje s jedným zastrešujúcim generálnym sponzorom a ôsmimi hlavnými reklamnými partnermi. Tí využívajú na svoju prezentáciu nielen branding športového výstroja, ale aj Petrine osobnostné reklamné práva. "Je to absolútne hraničné číslo, keďže okrem ich prezentácie počas športového výkonu je súčasťou reklamného plnenia aj množstvo aktivít, ktoré nás stoja veľa času a energie. Petrine časové možnosti sú limitované, takže niektoré ponuky ani nebudeme môcť zrealizovať," zdôraznil Galovič. Zároveň vyjadril poďakovanie aj Slovenskému olympijskému a športovému výboru za odborný podporný prístup, tiež podpore zo strany Petrinho zamestnávateľa VŠC Dukla Banská Bystrica, adresnú pomoc Ministerstva školstva, vedy, výskumu a športu cez projekt Top Tím ako aj vláde Slovenskej republiky, ktorá pomohla s leteckou prepravou pretekárky do dejiska majstrovstiev sveta v Aare. Na priamu otázku Športu, aký je rozpočet Vlhovej tímu, Galovič konkrétne neodpovedal. "Nemám kompetencie hovoriť o číslach. Na mojom postoji, že výkony sú dôležitejšie ako financie, sa nič nezmenilo. V súvislosti s financiami si však veľmi vážime, že fanúšikovia investujú nemalé zdroje zo svojich rodinných rozpočtov, aby mohli Petru naživo vidieť aspoň v blízkych krajinách." Galovič je presvedčený o tom, že Petra Vlhová je unikátna športová osobnosť, ktorá už dávno prekročila hranice Slovenska. K jej skvelým výsledkom prispeli pokora, tvrdá práca a čisto slovenský príbeh. To všetko má podľa Galoviča súvislosť aj so širokou dostupnosťou lyžovania a vysokou globálnou marketingovou hodnotou vďaka úspešnému súťaženiu so superhviezdou Mikaelou Shiffrinovou. "Vďaka Vlhovej a jej masívnej fanúšikovskej podpore je šport na Slovensku opäť celospoločenský fenomén," dodal Galovič pre Šport.


Pasažierov lietadiel môžu ohrozovať oblaky žiarenia

Niektoré lety môžu prechádzať cez miesta s až dvojnásobne vyššími dávkami žiarenia.

BRATISLAVA. Let z Londýna do Tokia vystaví ľudské telo rovnakému množstvu žiarenia ako röntgen hrudníka. Pre človeka predstavuje iba malú hrozbu - riziko rakoviny sa pri takýchto dávkach zvyšuje o 1 ku 200-tisíc. Vo väčších výškach však môžu lietadlá prechádzať cez takzvané radiačné oblaky, kde môžu byť hodnoty žiarenia až dvojnásobne vyššie. Vyplýva to z nového výskumu programu ARMAS (Automated Radiation Measurements for Aerospace Safety), ktorý zverejnil časopis Space Weather. Keď lúče kozmického žiarenia narazia na zemskú atmosféru, rozpadnú sa viaceré druhy - vrátane röntgenového a gama žiarenia. Zmeny v dávkach žiareniach by mali stúpať priamo úmerne s výškou, no vedcov zaskočili výrazné hodnoty, ktoré sa tomuto vzorcu vymykali. "Pri 264 výskumných letoch vo výškach do 17,3 kilometra sme mali na palube radiačné senzory. Minimálne šesťkrát sme zaznamenali nárasty hodnôt iónového žiarenia, ktoré vysvetľujeme prítomnosťou lokalizovaných oblakov," povedal pre Space Weather vedúci výskumu Kent Tobiska. Vedci vylúčili kozmické žiarenie a solárny vietor ako priame zdroje zvýšených dávok radiácie. Predpokladajú, že vysoké hodnoty spôsobujú štruktúry magnetického poľa Zeme zvané magnetické fľaše. V magnetických fľašiach sa zadržiavajú lúče kozmického žiarenia a solárnych častíc. Pomyselné fľaše sú ale deravé a pri geomagnetických búrkach z nich môžu zachytené častice vytekať. "Stratené elektróny z Van Allenových radiačných pásov sa dostávajú do horných vrstiev atmosféry, kde sa zrážajú s atómami a molekulami dusíka a kyslíka a vytvárajú spŕšku sekundárneho a terciárneho žiarenia, pravdepodobne v podobe gama lúčov" vysvetľuje Tobiska časopisu New Scientist. Práve miesta, kde častice vytekajú, vedci nazývajú radiačné oblaky. Prelety lietadiel cez tieto oblaky vystavujú posádku zvýšenému množstvu žiarenia, pričom dávky žiarenia môžu byť premenlivé. Lietadlá by sa ale v budúcnosti mohli radiačným oblakom vyhýbať. Program ARMAS by ich chcel monitorovať pomocou satelitných dát a senzorov vo vzduchu. Pred nadmerným množstvom žiarenia by tak ochránili posádky i tých, ktorí často cestujú lietadlom. DOI: 10.1002/2016SW001419